title: Acton Townin metroasema

text: 4. heinäkuuta 1932 Piccadilly Linea laajennettiin länteen Hammersmithista. Se kulki District Linen kanssa samaa reittiä Ealing Commoniin asti. Osuudella Ealing Commonista South Harrowiin Piccadilly Line korvasi District Linen.


title: Acton Townin metroasema

text: South Actonin haara suljettiin 28. helmikuuta 1959 vähäisen käytön vuoksi. Asemalle linjaa varten rakennettu lyhyt viides laituri purettiin, eikä radasta ole paljoa jäljellä lukuun ottamatta sillan jäänteitä Bollo Lanen eteläpuolella.


title: Acton Townin metroasema

text: District Linen vuorot Hounslowin linjalla lakkautettiin 10. lokakuuta 1964 ja jäljelle jäivät vain Piccadilly Linen vuorot.


title: Acton Townin metroasema

text: Asemalta pohjoiseen sijaitsee Ealing Commonin varikko, jossa on myös London Transport Museumin museojunia.


title: Pale Moon

text: Pale Moon on Mozillan kehittelemään Gecko-selainytimeen pohjautuva verkkoselain.


title: Taistelu Australiasta

text: Taistelu Australiasta () on nimitys, jota ennen kaikkea 1990-luvun puolivälistä alkaen on käytetty Japanin Australiaa vastaan toisen maailmansodan aikana suuntaamista hyökkäyksistä. Nimitys korostaa japanilaisten maihinnousun vaaraa ja sen torjumista. Historioitsijat ovat kuitenkin kritisoineet nimitystä. Peter Stanleyn mukaan Japani hylkäsi jo alkuvuodesta 1942 suunnitelmat Australian valtaamisesta eivätkä Australian alueella tapahtuneet erilaiset sotatoimet liittyneet maihinnousupyrkimyksiin. Näin ollen mitään varsinaista ”taistelua Australiasta” ei Stanleyn mukaan käyty ja nimitys jättää varjoonsa osan australialaisten todellisesta osuudesta maailmanlaajuiseen sotaan.


title: Taistelu Australiasta

text: Japanilaiset tekivät sodan aikana lukuisia lentopommituksia Australiaan muun muassa Darwiniin, Broomeen, pohjoiseen Queenslandiin ja Sydneyyn. Japanilaiset sukellusveneet upottivat lukuisia australialaisia rahtilaivoja, jotka huolsivat liittoutuneiden joukkoja. 19. tammikuuta 1944 pieni japanilainen tiedustelujoukko nousi maihin Kimberleyssä raportoidakseen mahdollisista liittoutuneiden tukikohdista alueella. Joukko palasi Timoriin 20. tammikuuta. Kyseiset joukot olivat ainoat japanilaiset, jotka nousivat maihin Australian maaperälle. Korallimeren taistelua on pidetty Australian aluevesillä käytynä meritaisteluna. Operaatio FS oli japanilaisten hylätty suunnitelma vallata Fidžin, Samoan ja Uuden-Kaledonian saaret ja nousta maihin Itä-Australiassa. Japanilaiset eivät lopulta koskaan tehneet maihinnousua Australiaan.


title: Taistelu Australiasta

text: Vuonna 2002 syyskuun 3. päivä nimettiin Australiassa ”Battle for Australia Dayksi”.


title: Keep Calm and Carry On

text: Keep Calm and Carry On () oli Ison-Britannian hallituksen toisen maailmansodan alkuvaiheessa vuonna 1939 tilaama propagandajuliste, josta on 2000-luvulla tullut suosittu käyttökuva erilaisissa tuotteissa. Julisteessa on mainittu englanninkielinen lause suurilla valkoisilla kirjaimilla punaisella pohjalla ja ylhäällä kuva kuninkaallisesta kruunusta.


title: Keep Calm and Carry On

text: Juliste luotiin alun perin kansalaisten mielialojen kohottamiseen sen todennäköisen tilanteen varalta, että Britannian kaupungit kärsisivät mittavia tuhoja niihin kohdistettavissa ilmapommituksissa. Sen oli tarkoitus olla viimeisenä tiedotusministeriön suunnittelemassa kolmen siviiliväestölle suunnatun propagandajulisteen sarjassa ja sitä painettiin kaksi ja puoli miljoonaa kappaletta. Kahdessa ensimmäisessä julisteessa luki ”"Your Courage, Your Cheerfulness, Your Resolution Will Bring Us Victory"” (”Teidän rohkeutenne, teidän hyväntuulisuutenne ja teidän päättäväisyytenne tuovat meille voiton”) ja ”"Freedom Is In Peril – Defend It With All Your Might"” (”Vapaus on uhattuna – Puolustakaa sitä kaikin voimin”). Saksan ilmavoimat kuitenkin aloittivat Britannian kaupunkien ilmapommitukset vasta kesäkuussa 1940, joten syksyllä 1939 Britanniassa koettiin vain niin sanottu valesota. Tässä tilanteessa julisteet koettiin ärsyttäviksi, sillä ne loivat mielikuvan todellisuudesta vieraantuneista viranomaisista. Tästä syystä kolmannen julisteen jakelu peruttiin eikä se ehtinyt olla juuri missään julkisesti esillä, joten siitä ei juurikaan tiedetty vuosikymmeniin.


title: Keep Calm and Carry On

text: Juliste ponnahti kuuluisuuteen vuonna 2000, kun Pohjois-Englannin Alnwickissä toimivan Barter Books -nimisen kirjakaupan omistaja asetti yhden kappaleen näytteille liikkeeseensä ja alkoi myydä jäljennöksiä siitä. Julisteen ovat sittemmin uudelleenjulkaisseet useat kaupalliset tahot ja sen iskulause on nykyään käytössä monien erilaisten tavaroiden yhteydessä. Vain kahden alkuperäisen julisteen uskottiin säilyneen nykypäiviin asti, kunnes vuonna 2012 esiteltiin kokonaiset 15 alkuperäistä julistetta.


title: Keep Calm and Carry On

text: Julisteen ja sen viestin suosion sanotaan perustuvan siihen, että niiden on koettu kuvaavan brittiläisen kansanluonteen myönteistä piirrettä, kykyä pysyä tyynenä vastoinkäymisten edessä. Myös parodiat julisteesta ovat nykyään suosittuja. Suosittu on ollut esimerkiksi käänteinen versio ”Freak Out and Quit” (”Seotkaa ja luovuttakaa”).


title: Zoltán Tildy

text: Zoltán Tildy (18. marraskuuta 1889 Mosonmagyaróvár – 3. elokuuta 1961 Budapest) oli unkarilainen valtiomies, joka toimi maansa pääministerinä vuosina 1945–1946 ja presidenttinä 1946–1948.


title: Zoltán Tildy

text: Tildy oli koulutukseltaan protestanttinen pappi ja hän oli opiskellut teologiaa Belfastissa Pohjois-Irlannissa. Unkarissa hän työskenteli aluksi opettajana ja sitten pastorina. Ensimmäisen maailmansodan jälkeen Tildy siirtyi politiikkaan ja osallistui myöhemmin poliittista keskustaa edustaneen Itsenäisten pientilallisten puolueen (FKGP) perustamiseen. Hänet valittiin Unkarin parlamenttiin vuonna 1936. Tildy kohosi puolueensa puheenjohtajaksi vuonna 1945. Puolue sai enemmistön parlamenttiin ensimmäisissä toisen maailmansodan jälkeisissä vaaleissa marraskuussa 1945, jolloin Tildystä tuli pääministeri. Seuraavan vuoden tammikuussa hänet valittiin presidentiksi.


title: Zoltán Tildy

text: Neuvostoliiton vahvistaessa otettaan Unkarin politiikasta Tildyn asema kävi vaikeaksi. Hän joutui eroamaan presidentin virasta vuonna 1948 sen jälkeen kun hänen vävynsä oli tuomittu maanpetoksesta. Kommunistivallan aikana Tildy oli kotiarestissa aina vuoden 1956 Unkarin kansannousuun asti. Kansannousun aikana hän toimi viikon ajan ministerinä Imre Nagyn hallituksessa. Kansannousun kukistamisen jälkeen Tildy tuomittiin kuudeksi vuodeksi vankeuteen, mutta hänet vapautettiin vuonna 1959.


title: Taiyaki

text: Taiyaki on japanilainen kalan muotoinen leivonnainen, joka on usein täytetty azuki-paputahnalla.


title: Alex Lynn

text: Alexander ”Alex” George Lynn (s. 17. syyskuuta 1993 Lontoo) on brittiläinen moottoriurheilija. Hän kilpailee tällä hetkellä GP2-sarjassa.


title: Alex Lynn

text: Lynn aloitti kilpauransa Karting-sarjoissa 11-vuotiaana. Vuonna 2008 hän sijoittui kuudenneksi Britannian KF2-luokassa. Vuonna 2009 Lynn ajoi Formula Renault UK Talvisarjassa sijoittuen kymmenenneksi. Vuonna 2010 Lynn kilpaili Formula Renault UK -sarjassa sijoittuen ensimmäisenä vuonna sarjan kymmennenneksi. Samana vuonna hän ajoi jälleen Talvisarjassa onnistuen voittamaan sarjan mestaruuden. Vuonna 2011 Lynn jatkoi Formula Renault UK -sarjassa voittaen sarjan mestaruuden.


title: Alex Lynn

text: Vuonna 2012 Lynn siirtyi kilpailemaan Britannian Formula 3 -sarjaan voittaen yhden kilpailun sijoittuen sarjan loppupisteissä neljänneksi. Samana vuonna hän osallistui Formula 3 Masters -kilpailuun sijoittuen seitsemänneksi ja Macaon Grand Prix -kilpailuun sijoittuen kolmanneksi. Vuonna 2013 Lynn ajoi Euroopan Formula 3 -sarjassa sijoittuen kolmanneksi. Samana vuonna hän sijoittui Toyota Racing Series -sarjassa toiseksi. Vuoden lopussa hän ajoi voittoon arvostetussa Macaon GP:ssä. Vuonna 2014 Lynn kilpaili GP3-sarjassa ajaen Carlin-tallin autolla. Hän saavutti kauden aikana kolme voittoa, kahdeksan palkintosijaa ja kaksi paalupaikkaa voittaen sarjan mestaruuden.


title: Alex Lynn

text: Vuonna 2015 Lynn siirtyi GP2-sarjaan menestyneeseen DAMS-talliin. Hän otti ensimmäisen GP2-voittonsa Espanjan sprinttikilpailusta. Lynn voitti myös Unkarin pitkän kilpailun startattuaan paalupaikalta. Hän saavutti kauden aikana kaksi voittoa, kaksi paalupaikkaa ja neljä palkintosijaa sijoittuen sarjan kuudenneksi. Vuonna 2016 Lynn jatkaa toisen kauden GP2:ssa.


title: Alex Lynn

text: Vuodet 2013-2014 Lynn kuului Red Bullin nuorten kuljettajien kehitysohjelmaan. Tammikuussa 2015 Lynn kiinnitettiin Williamsin F1-tallin kehityskuljettajaksi.


title: Eddie Cheever III

text: Edward Mackay "Eddie" Cheever III (s. 6. kesäkuuta, 1993 Rooma) on italialais-yhdysvaltalainen moottoriurheilija. Hänen isänsä on entinen Formula 1 -kuljettaja Eddie Cheever.


title: Eddie Cheever III

text: Cheever aloitti Kartingissa vuonna 2006 ja kilpaili pääsäännöllisesti Euroopassa. Myöhemmin hän siirtyi KF2 -luokkaan vuonna 2009. Samana vuonna hän ajoitti kilpa-uransa Italian Formula Renault -sarjassa sijoittuen 14:ksi. Vuonna 2010 Cheever kilpaili Formula Abarth -sarjassa sijoittuen sarjan kymmenneksi. Vuonna 2011 Cheever ajoi Italian Formula 3 -sarjassa sijoittuen sarjan yhdeksänneksi. Vuonna 2012 Cheever jatkoi sarjassa sijoittuen sarjan toiseksi. Vuonna 2013 Cheever ajoi Euroopan Formula 3 -sarjassa sijoittuen sarjan 13:ksi. Vuodesta 2014 Cheever on kilpaillut NASCAR-sarjoissa.


title: Spike Goddard

text: Richard "Spike" Goddard (s. 17. elokuuta, 1992) on australialainen moottoriurheilija. Hän aloitti uransa Karting -sarjoissa kahdeksan vuotiaana kilpaillen kotimaassaan Australiassa. Vuonna 2010 Goddard ajoi Formula Ford Victoria -sarjassa sijoittuen kolmanneksi. Vuonna 2011 Goddard kilpaili Britannian Formula Ford -sarjassa sijoittuen sarjan kymmenneksi. Vuonna 2012 Goddard ajoi Britannian Formula 3 -sarjassa voittaen Nation Class -sarjan mestaruuden. Vuonna 2013 Goddard kilpaili Euroopan Formula 3 -sarjassa. Hän ei saavuttanut pisteitä. Vuonna 2014 Goddard jatkoi samassa sarjassa saavuttaen kolme pistettä. Vuonna 2015 Goddard siirtyi Porsche Supercup -sarjaan.


title: Ferenc Nagy

text: Ferenc Nagy (8. lokakuuta 1903 Bisse, Itävalta-Unkari – 12. kesäkuuta 1979 Fairfax, Virginia, Yhdysvallat) oli unkarilainen poliitikko, joka toimi maansa pääministerinä vuosina 1946–1947.


title: Ferenc Nagy

text: Nagy oli lähtöisin pienviljelijäperheestä ja ammatiltaan maanviljelijä. Hän aloitti paikallispoliitikkona Baranyan läänissä ja osallistui 1920-luvulla Itsenäisten pientilallisten puolueen (FKGP) perustamiseen. Vuonna 1930 hänestä tuli puolueen ensimmäinen puoluesihteeri ja hän oli parlamentin jäsenenä 1939–1942. Gestapo vangitsi hänet 1944. Vuonna 1946 Nagy nimitettiin Unkarin pääministeriksi, mutta valtaa tavoitteleva kommunistipuolue päätti pian syrjäyttää hänet. Vuonna 1947 kommunistit kiristivät hänet eroamaan virastaan muun muassa kaappaamalla hänen poikansa.


title: Ferenc Nagy

text: Eronnutta Nagya syytettiin rikoksista valtiota vastaan, mutta hän onnistui pakenemaan Itävallan kautta Yhdysvaltoihin. Hän julkaisi vuonna 1948 muistelmakirjan "The Struggle Behind the Iron Curtain" (”Kamppailu rautaesiripun takana”). Nagy asui myöhemmät vuotensa maatilalla Herndonissa Virginiassa.


title: Pascal Wehrlein

text: Pascal Wehrlein (s. 18. lokakuuta 1994 Sigmaringen, Saksa) on saksalainen rata-autoilija.


title: Pascal Wehrlein

text: Kaudella 2017 hän toimi Sauber-tallin kilpakuljettajana Formula 1 -sarjassa.


title: Pascal Wehrlein

text: Wehrleinilla on Saksan ja Mauritiuksen kansalaisuudet, mutta hän edustaa Saksaa.


title: Pascal Wehrlein

text: Wehrlein aloitti kartinguransa vuonna 2003, ja kilpaili pääsääntöisesti kotimaassaan Saksassa. Hän siirtyi KF2-luokkaan vuonna 2009, jossa hän sijoittui viidenneksi ADAC Kart Masters -sarjassa.


title: Pascal Wehrlein

text: Vuonna 2010 Wehrlein aloitti formulauransa ADAC Formel Masters -sarjassa sijoittuen ensimmäisenä vuonna sarjan kuudenneksi voittaen kauden aikana yhden kilpailun. Wehrlein jatkoi sarjassa seuraavana vuonna, voittaen sarjan mestaruuden ja keräten kahdeksan voittoa, seitsemän paalupaikkaa ja 11 palkintosijaa.


title: Pascal Wehrlein

text: Vuonna 2012 Wehrlein siirtyi Formula 3 Euroseries -sarjaan voittaen yhden kilpailun, ja sijoittuen sarjan toiseksi. Samana vuonna hän ajoi Euroopan Formula 3 -sarjassa sijoittuen sarjan neljänneksi. Hän osallistui samana vuonna Formula 3 Masters -kilpailuun sijoittuen viidenneksi, ja Macaon Grand Prix -kilpailuun sijoittuen neljänneksi.


title: Pascal Wehrlein

text: Vuonna 2013 Wehrlein ajoi DTM-kauden lisäksi myös kaksi kilpailua Euroopan Formula 3 -sarjassa, voittaen niistä toisen.


title: Pascal Wehrlein

text: Vuonna 2013 Wehrlein kilpaili DTM-sarjassa saavuttaen kolme pistettä. Hän jatkoi seuraavalla kaudella DTM:ssä. Hän voitti kauden aikana yhden kilpailun EuroSpeedway Lausitzin radalla, ollen 19 vuoden ikäisenä kaikkien aikojen nuorin DTM-kilpailun voittanut kuljettaja. Sarjan loppupisteissä Wehrlein sijoittui kahdeksanneksi. Vuonna 2015 Wehrlein onnistui voittamaan sarjan mestaruuden ollen kaikkien aikojen nuorin DTM-sarjan mestari.


title: Pascal Wehrlein

text: Syyskuussa 2014 Wehrlein nimitettiin Mercedeksen Formula 1 -tallin viralliseksi testi- ja varakuljettajaksi. Vuonna 2015 Wehrlein pääsi ajamaan kaksi päivää Force Indian F1-autoa Barcelonan talvitesteissä.


title: Pascal Wehrlein

text: Manor palkkasi Wehrleinin kilpakuljettajakseen kaudelle 2016. Wehrlein ajoi kymmenenneksi Itävallassa saaden yhden pisteen. Belgiaan Wehrlein sai uudeksi tallikaverikseen Esteban Oconin, joka korvasi Rio Haryanton Manorilla maksuvaikeuksien vuoksi. Belgian kilpailun avauskierroksella Wehrlein törmäsi Jenson Buttoniin, minkä myötä molempien kilpailu jäi kesken. Meksikon GP:n lähtökolarissa Wehrlein joutui keskeyttämään. Brasilian sadekilpailussa Wehrlein ajoi pistesijoista, mutta tippui lopulta 15:nneksi.


title: Pascal Wehrlein

text: Maailmanmestaruuden voittaneen Nico Rosbergin lopetettua uransa Mercedesin organisaatioon kuuluvaa Wehrleinia pidettiin hänen todennäköisimpänä korvaajanaan. Wehrleinin yhden kauden kokemusta ei kuitenkaan pidetty riittävänä, ja tammikuussa 2017 ilmoitettiin hänen tehneen sopimuksen Sauberin kanssa kaudeksi .


title: Pascal Wehrlein

text: Wehrlein joutui jättämään kauden kaksi ensimmäistä osakilpailua väliin Race Of Champions -kilpailussa sattuneen kolarin aiheuttamien selkäkipujen vuoksi. Wehrleinin korvasi Antonio Giovinazzi. Paluukilpailussaan Bahrainissa Wehrlein ajoi 11:nneksi. Kauden ensimmäiset pisteet irtosivat Espanjan GP:stä, jossa Wehrlein ajoi 7:ksi, mutta sai viiden sekunnin aikarangaistuksen varikkotötterön kiertämättä jättämisestä varikolle sisäänajaessa, jonka myötä Wehrlein tippui 8:ksi saaden neljä pistettä. Monacossa Wehrlein keskeytti, kun Jenson Button törmäsi häneen, ja Wehrleinin auto jäi kyljelleen vasten ratareunusta. Azerbaidžanin GP:ssä Wehrlein sai yhden pisteen oltuaan maalissa 10:s. Wehrlein keräsi kauden aikana viisi pistettä. Kauden jälkeen ilmoitettiin että Wehrleinin sopimusta ei jatketa ja että hänen tilallaan ajaa monacolainen Charles Leclerc.


title: Artpop

text: Artpop (tyyliteltynä ARTPOP) on yhdysvaltalaisen laulaja-lauluntekijän Lady Gagan kolmas studioalbumi, joka julkaistiin 11. marraskuuta 2013. Albumin ensimmäinen single, ”Applause”, julkaistiin 12. elokuuta 2013 ja toinen single, ”Do What U Want”, julkaistiin 21. lokakuuta 2013. Uusin single ”G.U.Y”, julkaistiin 8. huhtikuuta 2014. Albumi debytoi Suomen virallisen listan kolmannella sijalla.


title: Artpop

text:
Syyskuun lopussa vuonna 2011 Lady Gaga kertoi MTV:n haastattelussa työskentelevänsä uuden albumin parissa. Laulajan "Born This Way" -albuminkin parissa työskennellyt tuottaja DJ White Shadow kertoi marraskuussa 2011 olevansa mukana myös tulevan albumin teossa. Albumin tekoon osallistui myös Fernando Garibay, joka on työskennellyt Lady Gagan kanssa kauan.
Gaga julkaisi albumin nimen, "Artpop", Twitterissä 5. elokuuta 2012. Toukokuussa 2013 Gaga julkaisi kuvan itsestään lauluntekijä-tuottaja Dallas Austinin kanssa studiossa, joka on myös osallistunut albumin tekoon. Born This Way Ball -maailmankiertueen ajan Lady Gagan tuottajat matkustivat hänen kanssaan levyttääkseen albumia.


title: Artpop

text: "Artpopin" ajatus ja teema alkoivat muotoutua joulukuussa 2011. Esiintyessään Australiassa Lady Gaga lauloi ensimmäistä kertaa kappaleensa ”Princess Die”, joka kertoo prinsessa Dianasta ja hänen kuolemastaan. Myöhemmin Gaga kuitenkin kertoi, että hänen laulamansa versio tuskin päätyy "Artpopille", mutta että kappaleesta julkaistaan albumilla iloisempi danceversio. Heinäkuussa 2012 Lady Gaga kertoi uuden albuminsa olevan ”Princess Dien” itsetuhoisestakin teemasta huolimatta hyväntuulinen ja kontrastia vakavammalle "Born This Way" -albumille. Laulaja kertoi myös Twitterissä joulukuussa 2012 kirjoittaneensa albumia varten ”noin 50” kappaletta.


title: Artpop

text: "Artpop" oli alun perin tarkoitus julkaista keväällä 2013. Lady Gaga loukkasi aiempaa levyään promotoineella Born This Way Ball -kiertueella kuitenkin lonkkansa, perui jäljellä olleet 21 konserttia ja leikkauksen jälkeen joutui pitkälle sairauslomalle. Kesäkuussa 2013 kerrottiin albumin ilmestyvän 11. marraskuuta 2013. Albumin lisäksi julkaistaan Artpop-sovellus, joka on saatavilla ilmaiseksi iPadille, iPodille, iPhonelle, Androidille ja Google Playlle. Sovelluksen oli tarkoitus tulla saataville vasta marraskuussa albumin kanssa samaan aikaan, mutta Gaga kuitenkin myöhemmin kertoi, että ”suuren kysynnän vuoksi” sovellus on ennakkoon tilattavissa jo ”Applausen” julkaisupäivänä.


title: Artpop

text: Albumin ensimmäinen singlen, ”Applausen”, oli määrä tulla markkinoille digitaalisesti 19. elokuuta 2013 samanaikaisesti singlen musiikkivideon kanssa ja kappaleen oli tarkoitus debytoida Yhdysvaltain radiokanavilla päivää myöhemmin. Singlestä vuoti kuitenkin nettiin pätkiä ja se tuli myyntiin ja julkaistiin Yhdysvaltain radiokanavilla jo 12. elokuuta. Kappaleen musiikkivideo kuvattiin Los Angelesissa saman vuoden heinäkuun lopussa. Kuvaajat Inez van Lamsweerde ja Vinoodh Matadin suunnittelivat myös singlen kansikuvan, jossa Gagan valkoisiksi maalattuihin kasvoihin on sotkettu sinistä maalia silmien päälle ja punakeltaista maalia suun päälle. 10. lokakuuta Gaga kirjoitti Twitterissä, että seuraava single on ”Venus”, joka julkaistiin 25. lokakuuta. Do What U Want, jossa duetoi R. Kelly, julkaistiin albumin ensimmäisenä promosinglenä 21. lokakuuta, joka julkaistiin suuren suosion saatuaan albumin toisena singlenä. Albumin kolmas single, G.U.Y. julkaistiin 28. maaliskuuta 2014.


title: Artpop

text: Gaga esitti ”Applausen” ensimmäistä kertaa livenä vuoden MTV Video Music Awards -gaalassa 25. elokuuta 2013. iTunes-festivaaleilla 1. syyskuuta 2013 Gaga esitti albumilta seitsemän uutta kappaletta: ”Aura”, ”Manicure”, ”Artpop”, ”Jewels and Drugs”, ”Sex Dreams”, ”Swine” ja ”I Wanna Be With U”.


title: Artpop

text: 25. joulukuuta 2012 Gaga kertoi Twitterissä, että ”joululahjana hänen faneilleen” hänen elämästään ja "Artpopin" luomisesta tehdään dokumentti. Dokumentin kuvaa Terry Richardson, joka työsti Gagan kanssa heidän valokuvakirjaansa "Lady Gaga x Terry Richardson".


title: Beau Bennett

text: Beau Bennett (s. 27. marraskuuta 1991 Gardena, Kalifornia, Yhdysvallat) on yhdysvaltalainen jääkiekkoilija, pelipaikaltaan laitahyökkääjä. Hän edustaa KHL-seura Dinamo Minskiä. Pittsburgh Penguins varasi Bennettin 20. pelaajana .


title: Beau Bennett

text: Bennett pelasi kauden 2009–2010 BCHL:n Penticton Veesissa voittaen sarjan pistepörssin 120 pisteellä, joista 41 oli maaleja ja 79 syöttöjä. Mark Zengerle sai kasaan saman verran pisteitä, mutta hänellä oli vähemmän maaleja. Joukkuekaveri Denver Manderson oli pistepörssin kolmas 113 pisteellä. Vuodet 2010–2012 Bennett edusti NCAA:n Denverin yliopistoa. Ensimmäisellä kaudellaan hän oli joukkueen sisäisen pistepörssin kahdeksas 25 pisteellä ja toisella kaudellaan kymmenes 13 pisteellä pelattuaan vain 10 ottelua, kunnes loukkasi ranteensa.


title: Beau Bennett

text: Bennett siirtyi kaudeksi 2012–2013 hänet vuonna 2010 NHL:ään varanneeseen Pittsburgh Penguinsiin, mutta pelasi alkukauden NHL:n ollessa työsulussa AHL:n Wilkes-Barre/Scranton Penguinsissa. Työsulun päätyttyä hän debytoi NHL:ssä 15. helmikuuta 2013 Winnipeg Jetsiä vastaan. Ensimmäisen NHL-maalinsa Bennett teki 24. helmikuuta 2013 Tampa Bay Lightningia vastaan.


title: Beau Bennett

text: Beaun isoveli Wade (s. 1990) pelaa myös jääkiekkoa. Hän on pelipaikaltaan puolustaja.


title: Enfidha – Hammametin kansainvälinen lentoasema

text: Enfidha-Hammamet kansainvälinen lentoasema on lentokenttä Enfidhassa, noin 40 kilometriä lounaaseen Hammametin kaupungista.


text: Rakennus alkoi vuonna 2007 ja lentokenttä avauttiin ensimmäisen kerran joulukuussa 2009, joista ensimmäinen lento 4. joulukuuta 2009. Rakennuskustannuksiksi kerrottiin 436 miljoonaa Euroa.


text: Enfidhan lentoasemaa alun perin suunniteltiin toiseksi Tunisair -yhtiön solmukohdaksi mutta lentoyhtiön mukaan kenttää käytetään vain satunnaisiin tilauslentoihin. Lentokenttää käyttävät lähinnä Eurooppalaiset lentoyhtiöt tuodessaan matkailijoita Tunisian rantalomakohteisiin.


text:
Lentokenttä alun perin nimettään edellisen Tunisian presentin, Zine El Abidine Ben Alin mukaan. Tammikuussa 2011 presidentin lähdettyä levottomuuksia maanpakoon hänen kuvansa poistettiin lentokentän rakennuksista. Uusi nimi on Enfidha-Hammamet kansainvälinen lentoasema.
Lentoaseman rakennusprojekti alkoi heinäkuussa 2007, rakennuttajana TAV Airports joka oli jättänyt tarjouksensa 2004.


text: Lentoasema aloitti toimintansa marraskuussa 2009.


title: Linko (täsmennyssivu)

text: Linko merkitsee seuraavia:


title: 1830m

text: 1830m on AKB48:n neljäs albumi, joka julkaistiin 15. elokuuta 2012. Albumin nimi 1830m ilmaisee matkaa AKB48:n teatterilta Akihabarasta Tokyo Domelle


title: 1830m

text: Levy 1


title: 1830m

text: Levy 2


title: Maanluonto

text: Maanluonto on oikeushistoriallinen käsite, joka liittyy sääty-yhteiskunnan erioikeuksiin eli privilegioihin ja verotusjärjestelmään. Maanluonto määritti sääty-yhteiskunnassa kiinteistöjen omistus- ja nautintasuhteet.


title: Maanluonto

text: Suomessa oli kolme maanluontoa: kruununtila, perintötila ja rälssitila.


title: Maanluonto

text: Kaikki tilat Suomessa olivat joko sellaisia, joihin yksityinen ei voinut saada omistusoikeutta, eli "kruununluontoisia tiloja", taikka sellaisia, joita yksityinen voi omistusoikeudella hallita eli "yksityisluontoisia tiloja".


title: Maanluonto

text: Yksityismaa eli omaperäismaa oli joko vero- eli perintömaata taikka rälssimaata. Näiden maanluontojen erona oli se, että vero- eli perintömaasta oli kruunulle suoritettava kaikki ne verot, jotka ylipäänsä rasittivat maata, kun taas rälssimaa oli vapaa maaveroista.


title: Maanluonto

text: Rälssimaata oli kahta laatua: täysi rälssi ja yleinen rälssi. Täyteen rälssiin kuului se maa, jolla oli ollut perinteisesti laajin verovapaus ja joka oli vapaa kaikista kruunulle menevistä maaveroista sekä useimmista maahan muutoin liittyvistä rasituksista. Ainoastaan muutamiin, alkujaan kunnallista luontoa oleviin rasituksiin otettiin täyden rälssin puolesta osaa. Näitä rasituksia olivat maantien- ja sillanteko, kirkon rakentaminen, papiston sekä silta- ja jahtivoutien palkkaaminen, köyhäinhoito sekä kustannukset petoeläinten hävittämisestä ja kulovalkean sammuttamisesta.


title: Maanluonto

text: Täyden rälssin oikeuksia nauttivat tilat olivat joko sätereitä, rälssikarjataloja tai piiritaloja. Ominaista sätereille oli, että ne erityisen, aatelin oikeuksia suojaavan määräyksen kautta vapautettiin sekä valtiolle maksettavasta verosta että ratsupalveluksen suorittamisesta. Rälssikarjatalot ja piiritalot syntyivät siten, että säteritalon verovapaus ulotettiin ensin sen lähimpään taloon ("rälssikarjatalot") ja myöhemmin kaikkiin peninkulman piirissä siitä oleviin taloihin ("piiritalot"). Oleellinen ero näiden talojen ja säteritalon välillä oli, ettei niillä tarvinnut, kuten säteritalolla, rakentaa ja ylläpitää päärakennusta.


title: Maanluonto

text: Piiritalot nauttivat täyden rälssin verovapautta ainoastaan silloin, kun ne olivat sätereihin yhdistettyjä. Jos ne eivät olleet sätereihin yhteydessä, niistä oli suoritettava laamannin- ja kihlakunnantuomarinvero sekä käräjäkapat. Sen lisäksi ne olivat majoitusmääräysten alaiset ja velvolliset ottamaan osaa pappilan ja käräjätalon rakentamiseen.


title: Maanluonto

text: Yleiset rälssitalot olivat joko puhtaita rälssitiloja, verorälssitiloja tai rälssiverotiloja.


title: Maanluonto

text: Rälssiluontoisia olivat myös Viipurin läänissä sijaitsevat lahjoitusmaat (Asetus 25.11.1826), mutta nämä tilat lunastettiin vähitellen valtiolle tai ne tulivat jaetuiksi lampuotien kesken 1800-luvun lopussa.


title: Maanluonto

text:
Kruununluontoisia tiloja oli Suomessa kahdenlaisia:
Kruununluontoiseksi maaksi katsottiin kirkollisviraston virkatalot, jotka olivat määrätyt papiston palkkaamiseksi maalla, kaupungille annettu maa sekä kruununmetsät.


title: Maanluonto

text: 1600-luvun puoliväliin saakka tila saattoi muuttaa luontoaan säteristä verotaloksi ja päinvastoin. Tällöin tilan omistajan yhteiskunnallinen sääty määräsi tilan luonnon. Kun maanomistusolot olivat vakiintuneet ja etenkin sen jälkeen, kun ruotujakolaitos oli lopullisesti kehittynyt, muodostuivat maan eri luonnot pysyviksi. Aatelinen ei enää voinut muuttaa omistukseensa joutunutta verotaloa rälssiluontoiseksi, ja säteritila pysyi verovapaana, vaikka se tuli aatelittoman haltuun. Tämän mukaisesti säädettiin vuoden 1789 yhdistys- ja vakuuskirjassa, ettei maa saa ”muuttaa ikivanhaa luontoansa ja erotustaan säterin, vapaamaan, perintömaan ja kruununmaan välillä”.


title: Maanluonto

text: Samalla hävisivät vähitellen myös ne rajoitukset, joita aatelittomilla oli ollut verovapaan maan hankkimiseen ja hallitsemiseen nähden. Yhdistys- ja vakuuskirja poisti lopullisesti vapaan maanomistuksen esteet muuten, paitsi että täyden rälssin luontoista maata saivat omistaa vain aateliset. Tämä rajoitus lakkautettiin 2. huhtikuuta 1864 annetulla asetuksella, jonka jälkeen jokainen Suomen kansalainen säätyyn ja yhteiskuntaluokkaan katsomatta on saanut hankkia ja omistaa myös säteriluontoista vapaamaata.


title: Maanluonto

text: Sen jälkeen kun 29. marraskuuta 1924 annettiin laki eräiden maaverojen lakkauttamisesta, perintö- ja rälssimaan ero sekä erilaisten rälssitilojen ero keskenään menetti oleellisen merkityksensä.


title: Yaeyama (1889)

text: Yaeyama () oli keisarillisen Japanin laivaston vuonna 1889 vesillelaskettu panssaroimaton risteilijä. Alus romutettiin vuonna 1911.


title: Yaeyama (1889)

text: Alus suunniteltiin osana vuoden 1885 hankintoja ranskalaisen Émile Bertinin ohjauksessa sen ollessa samalla ensimmäisiä Bertinin laivanrakennustietämyksen tuotteita Japanissa. Runsaasti tarvikkeita tilattiin kuitenkin ulkomailta, kuten höyrykone Hawthorn Leslie and Companyltä Britteinsaarilta.


title: Yaeyama (1889)

text: Alus tilattiin Yokosukan laivastontelakalta ja sen köli laskettiin kesäkuussa 1887. Alus laskettiin vesille maaliskuussa 1889 ja se valmistui 15. maaliskuuta 1890.


title: Yaeyama (1889)

text: Aluksen kylkikaaret ja -levyt olivat terästä. Se oli varustettu kahdella mastolla, joissa oli parkkitakilointi avustamaan risteilemistä. Aluksen kahteen akseliin oli kytketty kumpaankin oma compound-höyrykone, joiden tarvitseman höyryn tuottivat kuusi kattilaa. Kattiloiden hormit oli supistettu yhteen savuhormiin.


title: Yaeyama (1889)

text: Pääaseistuksena oli kolme 4,7 tuuman pikatykkiä ja apuaseina kahdeksan kolmen naulan Hotchkiss-tykkiä. Lisäksi aluksella oli kaksi kannelle asennettua torpedoputkea.


title: Yaeyama (1889)

text: Alus osallistui ensimmäiseen Kiinan–Japanin sotaan suojaten joukkojenkuljetuksia Koreaan sekä Port Arthurin maihinnousua. Sen jälkeen alus partioi Keltaisellamerellä ja osallistui Weihaiwein taisteluun. Vuonna 1895 alus suojasi Taiwanin maihinnousua sekä tulitti 13. lokakuuta Takowin rannikkolinnaketta. Aluksen päällikkö aiheutti 21. lokakuuta diplomaattisen selkkauksen pysäyttäessään kansainvälisillä vesillä brittiläisen rahtialus "Thalesin", joka oli lähtenyt edellisenä päivänä Taiwanilta kyydissään 800 matkustajaa. Sotatoimien päätyttyä alus siirrettiin reserviin.


title: Yaeyama (1889)

text: Boksarikapinan alettua alus palautettiin palvelukseen ja se määrättiin suojaamaan japanilaisjoukkojen maihinnousua ja Tianjinin satamakaupungin valtausta. Alus ajoi myrskyssä karille 11. toukokuuta 1902 Nemuronlahdella, eikä sitä saatu nostettua ennen kuin 1. syyskuuta. Alus viipyi Yokosukan laivastontelakalla korjattavana aina kesäkuuhun 1903 saakka. Telakalla aluksen lokomotive-tyyppiset kattilat vaihdettiin kahdeksaan Niclausse-kattilaan ja samalla alukselle lisättiin toinen savuhormi.


title: Yaeyama (1889)

text: Venäjän–Japanin sodassa alus osallistui Port Arthurin taisteluun ja sataman sulkemiseen. Huolimatta aluksen vanhanaikaisuudesta ja pienestä koosta se osallistui Keltaisenmeren taisteluun sekä Tsushiman meritaisteluun ja japanilaisjoukkojen maihinnousuun Sahalinille, missä sen suuri nopeus oli tarpeen tärkeiden viestien kuljettamiseksi. Radiolaitteiden yleistyessä yhteysalusten tarve väheni laivastossa, ja alus siirrettiin erilaisten kattiloiden testaamiseen. "Yaeyama" poistettiin alusluettelosta 1. huhtikuuta 1911, ja se romutettiin.


title: Marienplatzin metroasema

text: Marienplatz on Münchenin S-Bahnin ja Münchenin metron tärkeä risteysasema, joka sijaitsee samannimisen aukion alla Münchenissä. Asemalle liikennöivät S-Bahnin linjat , , , , , ja , sekä U-Bahnin linjat ja . Asema on yksi Münchenin vilkkaimpia, ja sitä käyttää jopa 30 000 matkustajaa tunnissa.


title: Marienplatzin metroasema

text: Rakennustyöt aloitettiin lokakuussa 1966, ja asema valmistui lokakuussa 1971 osana uutta S-Bahn-järjestelmää vuoden vuoden 1972 kesäolympialaisia varten. Asemalle ei tehty minkäänlaisia kunnostustöitä ennen vuotta 2003. Vuosina 2003-2006 levennettiin metron laitureita kasvavien matkustajamäärien vuoksi. Samalla laitureita korotettiin 4 cm, jotta metroon ja sieltä pois nouseminen olisi turvallisempaa.


title: Marienplatzin metroasema

text: Marienplatzin asema on täysin maanalainen. Asemalle kuuluu neljä kerrosta:Kaikki S-Bahn-linjat käyttävät Marienplatzia, paitsi ja . Useimmat linjat pysähtyvät Marienplatzilla 20 minuutin välein, paitsi , ja , jotka pysähtyvät 10 minuutin välein ruuhka-aikana.


title: Marienplatzin metroasema

text: Metro käyttää Marienplatzia normaalisti 3-10 minuutin vuoroväleillä, paitsi ruuhka-aikana, jolloin vuoroväli on 2,5 minuuttia.


title: Lenni Linnala

text: Johan Leonard "Lenni" Linnala (vuoteen 1906 Borgman; 19. kesäkuuta 1878 – 28. huhtikuuta 1947) oli suomalainen sotilaskapellimestari sotilasarvoltaan musiikkikapteeni.


title: Lenni Linnala

text: Linnala hyväksyttiin 15-vuotiaana sotilassoittajaoppilaaksi ja soittotaidon kartuttua hän työskenteli jonkin aikaa Pietarissa orkesterimuusikkona. Helsingin musiikkiopistossa hän opiskeli 1900–1904, mutta sai päästötodistuksen vasta 1908. Linnala työskenteli Mikkelissä kapellimestarina ja laulunopettajana 1904–1925. Hän oli Suomen valkoisen kaartin soittokunnan kapellimestari 1925–1932 ja Karjalan kaartin rykmentin kapellimestari 1933–1938. Linnala toimi päätyönsä ohessa Helsingin konservatorion soitinnuksen opettajana 1927–1933.


title: Lenni Linnala

text: Musiikkiuransa aikana Linnala oli useiden laulu- ja soittojuhlien johtajana ja teki orkesteri-, puhallin- ja kuorosovituksia sekä julkaisi 1928 teoksen "Harjoitelmia puhaltimille". Opintomatkoillaan Keski-Eurooppaan hän tutustui paikallisten sotilassoittokuntien toimintaan ja saamiensa vaikuteiden innostamana alkoi uudistaa suomalaisten sotilasorkesterien soitinkokoonpanoja sellaiseksi, että soittokunnista muodostuisi täydellisiä puhallinorkestereita, jolloin niissä olisi myös puupuhaltimien soittajia.


title: Lenni Linnala

text: Linnalan veli oli säveltäjä Eino Linnala ja poika klarinetisti Eero Linnala.


title: Andvari

text: Andvari ("Valpas") on skandinaavisessa mytologiassa kääpiö, joka pystyy muuttumaan haueksi. Kääpiö elää koskessa ja kerää suuren aarteen sormuksensa Andvaranautin avulla. Loki saa Andvarin kiinni meren jumalatar Ránin kutomalla verkolla ja pakottaa kääpiön luovuttamaan kaiken keräämänsä kullan. Andvari yrittää kuitenkin pitää sormuksensa, jotta voisi kerätä rikkaudet uudestaan. Mutta Loki pakottaa hänet luopumaan myös sormuksesta. Silloin kääpiö kiroaa varastetun kullan, ja se tulee tuottamaan onnettomuutta kaikille tuleville omistajilleen. Jumalat maksavat kullalla verirahan Reginin ja Fafnirin isälle Hreidmarrille, sillä Loki on tappanut tämän pojan Otrin. Tämä taru toimii myöhemmin Nibelungein laulun esinäytöksenä.


title: Emmelie de Forest

text: Emmelie Charlotte-Victoria de Forest (s. 28. helmikuuta 1993) on tanskalainen laulaja, joka voitti vuoden 2013 Eurovision laulukilpailun kappaleella ”Only Teardrops”.


title: Emmelie de Forest

text: De Forest syntyi Randersissa tanskalaiselle äidille ja ruotsalaiselle isälle helmikuussa 1993. Vanhemmat erosivat hänen varhaislapsuudessaan ja hän kasvoi äitinsä huostassa Mariagerissa. Äiti ja tytär lauloivat yhdessä gospelkuoroissa. Isä kuoli vuonna 2010.


title: Emmelie de Forest

text: 14-vuotiaana de Forest aloitti yhteistyön Fraser Neillin, Tanskassa asuvan skotlantilaisen folkmuusikon, kanssa. He keikkailivat yhdessä, kunnes De Forest lähti 18-vuotiaana Kööpenhaminaan opiskelemaan Complete Voice Institutessa.


title: Emmelie de Forest

text: De Forest pääsi osallistumaan Eurovision laulukilpailuun voitettuaan Tanskan kansallisen karsinnan, Melodi Grand Prix’n, 50 prosentilla finaalin puhelinäänistä. Hänen edustuskappaleensa ”Only Teardropsin” ovat kirjoittaneet Lise Cabble, Julia Fabrin Jakobsen ja Thomas Stengaard.


title: Emmelie de Forest

text: De Forest oli yksi Eurovision laulukilpailun ennakkosuosikeista ja voitti finaalin 18. toukokuuta 2013 281 pisteellä, 47 pistettä toiseksi tulleen Azerbaidžanin Fərid Məmmədovin edellä.


title: Emmelie de Forest

text: De Forestin esikoisalbumi, ”Only Teardrops” -kappaleen mukaan nimetty "Only Teardrops", julkaistiin Tanskassa 6. toukokuuta 2013.


title: Emmelie de Forest

text: Sukutarinan mukaan de Forestin isänisä olisi ollut Britannian kuninkaan Edvard VII:n ja itävaltalaisen prinsessan avioton lapsi, mikä tekisi de Forestista kuningatar Viktorian lapsenlapsenlapsen. Tarinaa käytettiin Melodi Grand Prix’n aikana de Forestin esittelyissä ja siitä uutisoitiin laajalti hänen tultua valituksi euroviisuehdokkaaksi. Tarinan todenperäisyys asetettiin kuitenkin kyseenalaiseksi ja DR päätti huhtikuussa 2013, ettei se enää käyttäisi teemaa ehdokkaansa markkinoinnissa.


title: Mikael Johnson

text: Mikael Johnson (s. 1974 Turussa) on suomalainen tutkija. Hänen työnsä käsittelee käyttäjien vaikutusta uuden teknologian kehittymiseen. Johnson on tutkinut yhtäältä sosiaalista mediaa ja käyttäjäkeskeistä suunnittelua erikoistuen siihen, miten sosiaalisen median palveluiden kehittäminen muuttaa käyttäjäkeskeisen suunnittelun perusoletuksia ja toimivia työtapoja. Toisaalta hän on julkaissut sarjan tutkimuksia energian säästöstä ihmisten arjessa sekä kansalaisten osallistumisesta uusiutuvan energiateknologian kehittymiseen.


title: Mikael Johnson

text:
Merkillepantavaa Johnsonissa tutkijana on hänen laaja-alaisuutensa. Hänellä on kyky ymmärtää ja yhdistää eri tieteenaloja sekä tällä tavoin edistää monitieteisyyttä niin Suomessa kuin kansainvälisestikin. Johnsonin tausta on tietojenkäsittelytieteissä, ja hän on työskennellyt ohjelmoinnin, käyttöliittymäsuunnittelun, mallintamisen ja informaatioarkkitehtuurin parissa.
Monitieteisyyden lisäksi Johnson on laaja-alainen suhteessa tutkimusmenetelmiin. Hänen tutkimuksensa perustuvat sekä määrällisiin aineistoihin, kuten käyttölogeihin ja kyselytutkimuksiin, että laadullisiin menetelmiin. Tärkeitä teoreettisia lähestymistapoja Johsonin tuotannossa ovat innovaatiotutkimus ja teknologian sosiologia.


title: Mikael Johnson

text:
Johnsonin väitöskirjatutkimus "How Social Media Changes User-Centred Design" yhdisti edellä mainittuja menetelmiä ja lähestymistapoja suomalaisen sosiaalisen median palvelun Habbon ja Sulake Corporation Oy:n elinkaaren pitkittäistutkimuksessa. Johnson seurasi Habbon kehittäjien ja käyttäjien vuorovaikutusta kymmenen vuoden ajan. Työtä voi pitää uutena avauksena sille, miten käyttäjäkeskeisiä menetelmiä ja niiden muutosta uudessa sovellusalueessa (kuten sosiaalinen media) voidaan tutkia. Johnsonin tapaustutkimus kyseenalaistaa totuttuja käsityksiä, ja sen keskeinen viesti on, että käyttäjien osallistumisen ajoitusta ja
menetelmävalintaa tulee harkita tarkkaan. Päätöksessä kannattaa ottaa huomioon muun muassa kehittäjien ja käyttäjien välinen sosiaalinen etäisyys, käyttäjätiedon kertyminen sekä päällekkäiset ja vaihtuvat kehitysrytmit. Johnson esittää, että yleinen käyttäjien osallistamisen prosessiohjeistus kannattaa sen sijaan unohtaa, sillä se perustuu projektiajatteluun, jossa ei mietitä yhtä projektia pidemmälle ja jossa projektit aloittavat nollasta, mikä on todellisessa suunnittelussa harvinainen tilanne.


title: Chishima (1890)

text: Chishima () oli keisarillisen Japanin laivaston vuonna 1892 valmistunut panssaroimaton risteilijä. Se upposi törmättyään toiseen alukseen 30. marraskuuta 1892.


title: Chishima (1890)

text: "Chishiman" suunnitteli ranskalaisen sotilasneuvonantaja Emile Bertin osana vuoden 1887 hankintoja, ja alus valmistettiin Ateliers et Chantiers de la Loiren telakalla Saint-Nazairessa Ranskassa. Aluksen köli laskettiin 29. tammikuuta 1890, ja se laskettiin vesille vielä saman vuoden lopulla 26. marraskuuta. Alus valmistui 1. huhtikuuta 1892.


title: Chishima (1890)

text: "Chishiman" kylkikaaret ja -levyt olivat terästä. Alus oli varustettu kolmella mastolla, joissa oli parkkitakilointi avustamaan risteilemistä. Aluksen kahteen akseliin oli kytketty kumpaankin oma höyrykone.


title: Chishima (1890)

text: Pääaseistuksena oli viisi kolmen tuuman tykkiä ja apuaseina kuusi yhden naulan tykkiä. Lisäksi aluksella oli kolme kannelle asennettua torpedoputkea, joihin oli viisi torpedoa.


title: Chishima (1890)

text: "Chishiman" palvelukseen otto viivästyi reilulla vuodella, koska se ei kyennyt saavuttamaan asetettua tavoitenopeuttaan. Alus ei ylittänyt 19 solmun nopeutta, vaikka sopimukseen oli kirjattu 22 solmun vaade. Ranskan hallitus lupasi maksaa kompensaatioita Japanin hallitukselle asian hyvittämiseksi. Alus suoritti koeajot matkalla Japaniin, jolloin sen miehistönä oli 80 japanilaista ja 11 ranskalaista teknikkoa. Alus teki matkan Aleksandrian, Suezin kanavan ja Singaporen kautta. Matkan aikana ennen Nagasakiin saapumista aluksella todettiin lukuisia vikoja, kuten kattiloiden vuotamista ja höyrylinjojen pettämistä.


title: Chishima (1890)

text: Alus liitettiin virallisesti keisarillisen Japanin laivastoon 24. marraskuuta 1892. Ainoastaan viikkoa myöhemmin 30. marraskuuta se tuhoutui Matsuyaman edustalla yöllisessä törmäyksessa brittiläisen P&O:n kauppa-alus "Ravennan" kanssa. Kauppa-alus törmäsi aluksen kylkeen leikaten "Chishiman" kahtia kärsien itse vain vähäisiä vaurioita. Onnettomuudessa aluksen kapteeni ja 74 miehistönjäsentä hukkuivat.


title: Chishima (1890)

text: Yksi aluksen tykeistä on museoitu Aoyaman hautausmaalle Tokiossa ja toinen buddhalaiseen temppeliin jokufu-jihin Matsuyamassa.


title: Miyako (1898)

text: Miyako () oli keisarillisen Japanin laivaston vuonna 1899 valmistunut panssaroimaton risteilijä. Se oli ensimmäinen Kuren laivastontelakan laivastolle valmistama alus. Alus upposi osuttuaan miinaan 14. toukokuuta 1904.


title: Miyako (1898)

text: "Miyakon" suunnittelua valvoi ranskalainen sotilasneuvonantaja Emile Bertin, ja se valmistettiin Kuren laivastontelakalla osana vuoden 1893 hankintoja. Köli laskettiin 26. toukokuuta 1894, ja alus laskettiin vesille 27. lokakuuta 1898. Alus valmistui 31. maaliskuuta 1899.


title: Miyako (1898)

text: Aluksen kylkikaaret ja -levyt olivat terästä. Se oli varustettu kahdella mastolla, joissa oli parkkitakilointi avustamaan risteilemistä. Aluksen kahteen akseliin oli kytketty kumpaankin oma höyrykone, joiden tarvitsema höyry tuotettiin kahdeksalla locomotive-kattilalla.


title: Miyako (1898)

text: Pääaseistuksena oli kaksi 4,7 tuuman tykkiä ja apuaseina kahdeksan kolmen naulan tykkiä. Lisäksi aluksella oli kaksi kannelle asennettua torpedoputkea.


title: Miyako (1898)

text: "Miyako" valmistui vasta ensimmäisen Kiinan–Japanin sodan päätyttyä. Venäjän–Japanin sodassa alus osallistui Port Arthurin taisteluun sekä sataman sulun valvontaan. Alus osui sataman edustalla miinaan 14. toukokuuta 1904, jolloin sen upotessa sai surmansa kaksi miehistönjäsentä. Alus poistettiin alusluettelosta 21. toukokuuta 1905. Aluksen hylky nostettiin ja myytiin romutettavaksi 4. heinäkuuta 1906.


title: Se alkoi sateessa

text: Se alkoi sateessa on Thure Bahnen ja Eddie Stenbergin ohjaama suomalainen elokuva vuodelta 1953. Elokuva perustuu Elsa Soinin näytelmään "Pikku seikkailu" (1943).


title: Se alkoi sateessa

text: Elokuvan juoni perustuu väärinkäsitykseen. Vuokko osuu myrskyssä salakuljettajien varastolle, jossa hän tapaa näiden päälliköksi luulemansa miehen. Seikkailujen kautta he päätyvät lopulta alttarille, vaikka Vuokko ei ole tiennyt miehen todellista henkilöyttä.


title: Se alkoi sateessa

text: Stenberg oli ollut lupaava ohjaaja, mutta kolmas ohjaus keskeytettiin, ja työtä jatkoi Bahne. Mukana elokuvan ohjauksen loppuun saattamisessa oli tiettävästi myös tuottaja T. J. Särkkä. Särkkä totesi, että elokuvasta tuli ”pirun huono”.


title: Se alkoi sateessa

text: Aikalaisriitikkojen arvioissa näyttelijäsuoritukset olivat keskinkertaisia, ja yleisesti todettiin, että tekijöiden vaihtuminen on vaikuttanut tulokseen. Myöhemmin televisioesityksen yhteydessä tuomio on ollut, ettei ”tekeleessä toimi mikään, ei draama, eivät henkilökuvat, ohjaulusta puhumattakaan” ("TV-maailma").


title: Laitteistokiihdytys

text: Tietotekniikassa laitteistokiihdytyksellä tarkoitetaan jonkin toiminnon suorittamista erikoiskomponentilla tavallisen yleissuorittimen sijaan, koska tarkoitukseen suoritettu erikoiskomponentti on nopeampi kuin tavallinen suoritin. Esimerkiksi nykyään tietokoneen tuottaman 3D-grafiikan lasketaan käytetään erillistä grafiikkasuoritinta tietokoneen pääsuorittimen sijaan.


title: Metsätyökone

text: Metsätyökone tai lyhyemmin metsäkone on koneellisessa puunkorjuussa käytettävä, lähinnä polttomoottorikäyttöinen kone. Nykyiseen muotoonsa metsätyökoneet kehittyivät 1980-luvulla. Koneet voidaan jakaa kahteen eri osa-alueeseen, kaato- sekä ajokoneisiin. Joskin käytössä on myös yhdistelmäkoneita, jotka hoitavat molemmat työvaiheet pienien nopeiden muutostöiden jälkeen.


title: Metsätyökone

text: Kaatokonetta kutsutaan metsäkonepiireissä useimmiten nimellä moto (monitoimikone) tai harvesteri. Kaatokoneen tehtävänä on kuljettajan ohjaamana hoitaa puiden kaato, karsinta sekä määrämittaan katkonta. Tietokonepohjainen mittatietokone hoitaa nykyisin lähes koko katkonnan. Yleensä puun katkontaohjeet tulevat kaatokoneen tietokoneelle metsäyhtiöltä, jolle puut on myyty. Katkontaohjeita kutsutaan apteeraus-ohjeiksi. Apteeraus käsittää myös tietokonepohjaisen puun katkaisukohdan määrittämisen, jonka tarkoitus on saada puu mahdollisimman tarkoin hyötykäytettyä. Kaatokoneen toiminta perustuu hydrauliikkaan, jonka välityksellä kaatokoneen nosturi sekä siinä oleva hakkuupää saavat tarvitsemansa voiman. Kaatokoneella voidaan hoitaa myös juurikäävän torjunta, tällöin hakkuupäästä ruiskutetaan tiettyä torjunta-ainetta katkaisun yhteydessä maahan jäävään kantoon. Katkaisun yhteydessä puulajista riippuen kone suihkuttaa runkoon asetuksista säädettävän värin ajokoneen työn helpottamiseksi.


title: Metsätyökone

text: Ajokoneet, joita nimitetään myös metsä- tai kuormatraktoreiksi, ovat koneita, joiden tehtävänä on kerätä metsästä hakkuukoneen käsittelemät puut ja kuljettaa ne tien varteen kasoihin lajiteltuna tavaralajeittain, tästä puutavara-auto voi ne noutaa. Ajokoneessa on kuormatila, johon puut nostellaan kouralla varustetulla nosturilla. Ajokoneet ovat usein varustettuna gps-laitteilla , johon kaatokone on lähettänyt koordinaattitiedot kerättävistä puista. Toinen yleinen varuste ajokoneissa on kuormainvaaka. Ajokoneita voidaan varustaa muun muassa:


title: Pellonpuiston peruskoulu

text: Pellonpuiston peruskoulu on Huittisen kunnassa oleva 7–9 luokkalaisille tarkoitettu oppilaitos. Opettajia koulussa on 31, joista musiikin ja liikunnan opettajat opettavat myös lukiossa. Koulun rehtorina tällä hetkellä toimii Mari Maine. Koulussa toimii myös muuta henkilökuntaa: neljä koulunkäyntiohjaajaa, kolme laitoshuoltajaa, kokki, kaksi ravitsemustyöntekijää, ravitsemustyönjohtaja, kiinteistönhoitaja, koulusihteeri, koulukuraattori sekä terveydenhoitaja. Oppilaita koulussa on 336. Jo ennen kuntaliitosta Pellonpuiston koulu toimi Huittisten ja Vampulan kuntien yhteisenä yläkouluna.


title: Pellonpuiston peruskoulu

text:
Koulurakennus on saatu valmiiksi vuonna 1968, mutta sen jälkeen sitä on saneerattu. Koulu koostuu kahdesta rakennuksesta A -ja B-puolesta. A-puolen remontti valmistui vuonna 2005 ja B-puoli vuonna 2008. Pellonpuistolla ja Lauttakylän lukiolla on myös yhteisiä luokkia lukion tiloissa. Muun muassa liikuntatunteja pidetään tennishallissa, uimahallissa sekä jäähallissa. Juhlat pidetään useasti Risto Ryti -salissa Huittisten ammatti ja yrittäjä opistolla.
Jatkokoulutuspaikka kaikille


title: Pellonpuiston peruskoulu

text:
Pellonpuistossa, niin kuin muissakin kouluissa, on mahdollista valita kieliä sekä muita valinnaisaineita 8- ja 9-luokille.
Kielivalinnat: Kaikki lukevat pakollisena englantia ja ruotsia. Vapaaehtoisena kielenä Pellonpuistossa saa valita ruotsin, saksan, ranskan, venäjän tai espanjan. Muut valinnat: liikunta, musiikki, tekninen - tai tekstiilikäsityö, kuvaamataito, kotitalous, lakitieto, sisustuskurssi, digikuvaus, logiikkapelit, mahdollisuus opiskella kotitaloutta ruotsiksi tai englanniksi.


title: Pellonpuiston peruskoulu

text: Comenius on EU:n rahoittama hanke, joka on suunnattu nuorille poistamaan ennakkoluuloja. Se opettaa nuorille myös kansainvälisyyttä. Hanke käynnistyi Pellonpuiston koulussa syksyllä 2010 ja ryhmässä työskenteli 20 oppilasta. Pellonpuiston koulun yhteistyömaat ovat Niegowa (Puola), Budapest (Unkari), Ceuta (Espanja), Trnava (Slovakia) ja Aydin (Turkki).


title: Tallinn JazzOn

text: Tallinn JazzOn on vuosittain Tallinnan vanhassa kaupungissa järjestettävä kolmipäiväinen musiikkifestivaali. Tallinn JazzOn on aatteellinen musiikkitapahtuma, jonka tavoitteena on levittää jazz-musiikkia, kansantajuistaa kulttuuria, edistää muusikoiden kansainvälistä yhteistyötä ja tarjota ilmaisia laadukkaita musiikkiesityksiä jazzin ystäville Tallinnasta ja muista kaupungeista. Vuonna 2013 Tallinn JazzOn -festivaali järjestetään Tallinnassa 28.–30. kesäkuuta.


title: Tallinn JazzOn

text: Ensimmäinen Tallinn JazzOn toteutettiin Tallinnassa vuonna 2012, ja se keräsi yli 150 esiintyjää kahdeksasta Euroopan maasta. Seuraava askel on Tallinn JazzOn'in muuttuminen jokavuotiseksi kansainväliseksi musiikkitapahtumaksi. Festivaalin motto – ""Hyvä musiikki hyville ihmisille"" – esittää ajatuksen, että festivaali on tarkoitettu kaikenikäisille, eri koulutuksen saaneille ja eri musiikkimaun omaaville ihmisille, ja se pyrkii tuomaan iloa jokaiselle jazzin ystävälle sekä Tallinnasta ja Virosta että muista kaupungeista ja maista.


title: Tallinn JazzOn

text: Ensimmäinen festivaali tuo esiin Tallinn JazzOn-in tunnusmerkkejä:


title: Tallinn JazzOn

text: Ensimmäisen festivaalin menestys, mikä näkyy yleisön, osallistujien ja kriitikoiden positiivisina palautteina, on innoittanut järjestäjiä tekemään Tallinn JazzOn -festivaalista vuosittaisen tapahtuman. Päätettiin, että joka vuonna haetaan uusia ja yllättäviä ratkaisuja etsittäessä muusikkoja musiikkityylillisesti laajalta alueelta ja suunniteltaessa vielä löytämättömiä Tallinnan vanhankaupungin tiloja tapahtumapaikoiksi festivaalin tapahtumille.


title: Tallinn JazzOn

text: Jazz-festivaali "Tallinn JazzOn" järjestetään Virossa, Tallinnan vanhassa kaupungissa, joka kuuluu Unescon maailmaperintökohteiden listaan. Vanhan kaupungin ainutlaatuinen henki auttaa luomaan festivaalissa ystävällisen ja rennon ilmapiirin.


title: Tallinn JazzOn

text: Musiikkifestivaalin Tallinn JazzOn virallinen verkkosivu


title: Kuurojen kansanopisto

text: Kuurojen kansanopisto on Kuurojen Liiton vuonna 1987 perustama kansanopisto. Se toimii Valkeassa talossa Helsingissä. Opistossa pääsee kosketuksiin viittomakieliseen yhteisöön ja kulttuuriin. Opiston tarjoama viittomakielinen oppimisympäristö on ainoa laatuaan Suomessa. Kuurojen kansanopisto järjestää viittomakielistä koulutusta kuuroille ja viittomakielen sekä tukiviittomien kursseja kuuleville.


title: Kuurojen kansanopisto

text: Se toimii samassa talossa, jossa toimii useita kuulovamma-alan järjestöjä sekä Humanistisen ammattikorkeakoulun viittomakielen tulkkikoulutus.


title: Kuurojen kansanopisto

text: Kuurojen kansanopistossa voi opiskella joko päätoimisesti tai lyhytkursseilla.


title: Kuurojen kansanopisto

text: Päätoimista opiskelua edellyttäviä linjoja ovat kuuroille maahanmuuttajille suunnattu kaksivuotinen maahanmuuttajalinja ja kuuleville suunnattu vuoden kestävä viittomakielen linja.


title: Kuurojen kansanopisto

text: Viittomakielisten lyhytkurssien aiheet vaihtelevat vuosittain, koska Kuurojen kansanopisto pyrkii vastaamaan sille tehtyihin kurssitoiveisiin. Lyhytkurssien osalta tehdään kiinteää yhteistyötä valtakunnallisen Kuurojen Liiton ja alueellisten kuurojen yhdistysten kanssa.


title: Kuurojen kansanopisto

text: Kuuleville suunnattuja viittomakielen ja tukiviittomien lyhytkursseja on vuosittain useita. Niiden kesto vaihtelee yhdeksän viikon mittaisesta päätoimista opiskelua edellyttävästä viittomakielen opiskelusta yhden viikonlopun mittaisiin tukiviittomakursseihin.


title: Kuurojen kansanopisto

text: Kuurojen kansanopistossa voi opiskella sekä avoimen yliopiston että avoimen ammattikorkeakoulun opintoja, joista osan voi suorittaa monimuoto-opiskeluna. Opiskelijan on mahdollista koota kansanopiston opintotarjonnasta omia tarpeitaan vastaava paketti, joka oikeuttaa Kelan opintotukeen ja on mahdollista suorittaa osittain monimuotona.


title: Kuurojen kansanopisto

text: Opistossa voi myös majoittua.


title: Stellvia

text: , joka tunnetaan myös nimellä Stellvia of the Universe on vuonna 2003 esitetty Xebecin tekemä 26 jaksoinen animesarja, josta on myös manga. Sarja sijoittuu vuoteen 2356 ja ihmiskunta varautuu Beta_Hydri-tähden supernova-räjähdyksen aiheuttaman paineaallon tulemiseen. 189 vuotta aikaisemmin tähden supernova-räjähdyksen aiheuttama sähkömagneettinen paineaalto oli tuhota ihmiskunnan kokonaan.


title: Stellvia

text: Sarjan päähenkilö on , joka menee Stellvian ylläpitämään kouluun, joka sijaitsee avaruusasemalla. Shiman pääsyy asemalle menolle on se, että hän haluaa nähdä tähdet katsoessaan eteensä, eikä ainoastaan ylhäällä.


title: No Entry

text: No Entry on intialainen hindinkielinen komediaelokuva vuodelta 2005. Sen on ohjannut Anees Bazmee ja pääosia näyttelevät Salman Khan, Anil Kapoor, Fardeen Khan, Lara Dutta, Celina Jaitley, Esha Deol ja Bipasha Basu. Elokuva perustuu löyhästi tamilinkieliseen elokuvaan "Charlie Chaplin" (2002). "No Entry" oli vuoden menestynein Bollywood-elokuva.


title: No Entry

text: Elokuvan jatko-osa "No Entry Mein Entry" on tekeillä. Salman Khan, Anil Kapoor ja Fardeen Khan jatkavat miespääosissa.


title: Lasisillit

text: Lasisillit ("Sundasalangidae") on sillikaloihin kuuluva heimo. Heimon lajeja tavataan makeista vesistä Kaakkois-Aasiasta. Aikaisemmin lasisillien katsottiin kuuluvan kuorekalojen ("Osmeriformes") lahkoon.


title: Lasisillit

text: Lasisillien heimoon kuuluu yksi suku ja seitsemän lajia. Lajit ovat borneonlasisilli ("Sundasalanx megalops"), kääpiölasisilli ("S. praecox"), mustalasisilli ("S. malleti"), pienisilmälasisilli ("S. microps"), siaminlasisilli ("S. mekongensis"), "S. mesops" ja "S. platyrhynchus". Kooltaan ne ovat pieniä kaloja, jotka saavuttavat korkeintaan noin 2–3 cm:n pituuden. Ruumiinrakenne on pitkulainen ja ruumis on suomuton ja läpikuultava. Lasisillilajien tukiranka on suurelta osin rustoinen. Lasisillien selkä- ja peräevät sijaitsevat ruumiin takaosassa lähellä pyrstöevää.


title: Lasisillit

text: Lasisillilajeja tavataan makeavetisistä joista Borneosta, Thaimaasta ja Laosista. Heimon kalojen ravintoa ovat pienet selkärangattomat eläimet, kuten vesihyönteisten toukat.


title: Iuliu Maniu

text: Iuliu Maniu (8. tammikuuta 1873 Şimleu Silvaniei, Itävalta-Unkari – kesäkuu 1953 Sighet) oli romanialainen valtiomies, joka toimi Kansallisen Talonpoikaispuolueen (PNŢ) johtajana ja kolmesti maansa pääministerinä 1920- ja 1930-luvuilla.


title: Iuliu Maniu

text: Transilvaniasta kotoisin ollut Maniu valittiin vuonna 1906 Unkarin parlamenttiin, jossa hän pyrki ajamaan maan romanialaisen vähemmistön asiaa. Ensimmäisen maailmansodan aikana hän palveli Itävalta-Unkarin armeijassa. Sodan päätyttyä hän johti liikettä, joka ajoi Transilvanian irrottamista Unkarista ja yhdistämistä Romaniaan Suur-Romanian luomiseksi. Joulukuun alussa 1918 Maniun johtama Transilvanian neuvosto julisti alueen yhdistetyksi Romaniaan. Trianonin rauhansopimus vahvisti liitoksen vuonna 1920.


title: Iuliu Maniu

text: Vuonna 1926 Maniun edustama Transilvanian kansallispuolue yhdistettiin toisen puolueen kanssa uudeksi Kansalliseksi Talonpoikaispuolueeksi. Puolueen noustua valtaan hän toimi Romanian pääministerinä marraskuusta 1928 lokakuuhun 1930. Maniu tosin erosi kesäkuussa 1930 muutamaksi päiväksi protestina kuningas Kaarle II:n valtaanpaluulle, sillä hän ei hyväksynyt kuninkaan suhdetta Magda Lupescun kanssa. Maniun hallitus epäonnistui uudistushankkeissaan pääasiassa kansainvälisen laman seurausten vuoksi. Hän oli vielä uudelleen pääministerinä lokakuusta 1932 tammikuuhun 1933. Kootakseen voimia kuningas Kaarle II:n valtaa vastaan hän teki 1937 vaaliliiton äärioikeistolaisen Rautakaartin kanssa. Kaarle kuitenkin liittoutui muiden puolueiden kanssa ja keskitti vallan itselleen.


title: Iuliu Maniu

text: Toisen maailmansodan aikana Maniu kannatti Romanian sotaa akselivaltojen puolella, mutta sotaonnen käännyttyä ja maan armeijan jouduttua vetäytymään Bessarabiasta ja Bukovinasta hän oli mukana toteuttamassa elokuun 1944 vallankaappausta, jossa Ion Antonescu syrjäytettiin. Sodan jälkeen Maniu oli kommunistien valtaannousua vastustaneen opposition keulahahmo. Kommunistien otettua vallan hänet tuomittiin vuonna 1947 näytösoikeudenkäynnissä vakoilusta ja maanpetoksesta vankeuteen. Maniu kuoli Sighetin vankilassa vuonna 1953.


title: Mikke Levo

text: Mikke Erno Sylvester Levo (s. 28. maaliskuuta 1995 Orivesi) on suomalainen jääkiekkopuolustaja, joka pelaa Mestis-joukkue TuTossa. Hän toimii joukkueen varakapteenina. Seuran urheilutoimenjohtaja Elmo Aittolan mukaan hän on mitään pelkäämätön kova puolustaja, joka pitää huolen TuTon maalinedustasta. Aittolan mukaan Levolla pysyy myös kiekko mukana ja hän tekee sillä hyviä valintoja.


title: Mikke Levo

text: Levo aloitti jääkiekkoilun 4-vuotiaana Oriveden Fortunassa. Hän pelasi juniorina myös Tapparassa, josta Levo siirtyi C-juniori-ikäisenä Tampereen Ilvekseen kaudeksi 2009–2010. Kaudella 2010–2011 hän voitti 65 minuutillaan C-nuorten SM-karsintojen jäähypörssin. Kaudella 2011–2012 Levo pelasi paljon jo 16-vuotiaana Ilveksen A-nuorten ykköspuolustajaparissa Aleksi Oreniuksen vierellä.


title: Mikke Levo

text: Kaudella 2012–2013 Levo oli Ilveksen A-nuorten tehokkain puolustaja Aleksi Mäkelän kanssa tehoilla 2+15=17. Hän jakoi myös koko A-nuorten SM-liigan jäähypörssin voiton HPK:n Petteri Nikkilän kanssa 90 minuutillaan. Levo pelasi ensimmäisen SM-liigaottelunsa runkosarjan päätöskierroksella 12. maaliskuuta 2013 vieraissa Helsingin IFK:ta vastaan. Hän sai ottelussa jääaikaa 12.33 minuuttia.


title: Mikke Levo

text: Levo avasi pistetilinsä SM-liigassa kaudella 2013–2014. Hän teki liigauransa avausmaalin 2. lokakuuta 2013 ylivoimalla vieraissa Jokereita vastaan, jolloin Levo keräsi myös yhden syöttöpisteen. Kaikkiaan hän pelasi kauden aikana 16 SM-liigaottelua tehopistein 1+2=3. Levo pelasi kauden aikana miesten pelejä myös kahden Mestis-ottelun verran lainalla Lempäälän Kisassa. Kauden 2014–2015 hän pelasi kokonaan miesten sarjoissa. Levo pelasi SM-liigassa 28 runkosarja- ja yhden playoff-ottelun jääden ilman tehopisteitä sekä 13 Mestis-ottelua lainalla LeKissä.


title: Mikke Levo

text: Kaudeksi 2015–2016 Levo siirtyi LeKiin vuoden mittaisella sopimuksella. Lokakuussa 2015 hän kuitenkin siirtyi ennen ensimmäistäkään runkosarjaottelua loppukauden sopimuksella sarjatasoa alemmas Suomi-sarjajoukkue Nokian Pyryyn.


title: Mikke Levo

text: Levo siirtyi kaudeksi 2017–2018 vuoden mittaisella sopimuksella Mestis-joukkue TuToon. Hän voitti koko sarjan jäähypörssin 108 minuutillaan. Levo voitti kauden päätteeksi Mestis-hopeaa. Hän voitti kauden aikana myös Suomen Cupin. Kaudeksi 2018–2019 Levo nimettiin TuTon varakapteeniksi.


title: Mikke Levo

text: Levo pelasi alle 18-vuotiaiden Ivan Hlinkan muistoturnauksessa vuonna 2012, joilloin hän voitti hopeaa. Levo putosi viimeisten joukossa alle 20-vuotiaiden MM-joukkueesta vuoden 2015 turnaukseen.


title: Sopimusasetus

text: Sopimusasetus () on Suomen tasavallan presidentin antama Ahvenanmaata koskeva asetus, jonka antamiseen on saatu suostumus Ahvenanmaan maakuntahallitukselta. Sopimusasetuksella siirretään valtakunnan hallinnolle kuuluvia tehtäviä määräajaksi tai toistaiseksi Ahvenanmaan maakunnan viranomaiselle tai maakuntahallintoon kuuluvia tehtäviä valtakunnan viranomaiselle.


title: Sopimusasetus

text: Jos maakuntahallituksen ja Suomen valtion välinen sopimus irtisanotaan kumman tahansa aloitteesta on sopimusasetusta muutettava tai se on kumottava mahdollisimman pian viimeistään vuoden kuluessa irtisanomispäivästä. Jos sopimusasetusta ei muuteta tai kumota vuoden kuluessa, se lakkaa olemasta voimassa vuoden kuluttua irtisanomispäivästä. Jos maakuntalaki poikkeaa sopimusasetuksesta, lakia ei poikkeavilta osilta saa soveltaa niin kauan kuin sopimusasetus on voimassa.


title: Sopimusasetus

text: Sopimusasetuksen valmistelee yleensä maakuntahallitus, mutta sen voi tehdä myös valtion ja maakunnan asettama yhteinen työryhmä. Sopimusasetusehdotuksesta on aina pyydettävä Ahvenanmaan valtuuskunnan lausunto. Sopimusasetuksen esittelee aina oikeusministeriö. Sopimusasetus julkaistaan Suomen säädöskokoelmassa ja Ahvenanmaan säädöskokoelmassa (Ålands författningssamling). Voimassa olevat sopimusasetukset luetellaan Suomen laki -teoksen toisessa niteessä Ahvenanmaan itsehallintolain 32 pykälän alaviitteessä. Esimerkki sopimusasetuksesta on Suomen säädöskokoelman säädös numero 1540/2011 eli tasavallan presidentin asetus eläinten tunnistamisen ja rekisteröinnin valvontaan liittyvien hallintotehtävien hoitamisesta Ahvenanmaan maakunnassa.


title: Bottega

text: Bottega () on alun perin puoti tai taiteilijan työpaja, ateljee. Se omistettiin erityisesti apulaisille ja opiskelijoille, jotka työstivät mestarilta tilattua ja joskus hänen signeeraamaansa työtä.


title: Bottega

text: Sana liittyy keskeisesti renessanssin taiteeseen, jonka lisäksi lisäksi bottega tarkoittaa nykyisin kauppaa tai kauppaketjua, jossa myydään nahka- tai muita käsityöesineitä, jotka ovat tavallisesti ylellisyystuotteita. Tällaisia ovat esimerkiksi Bottega Veneta tai Bottega Verde.


title: Bottega

text: Bottegassa apulaiset ja oppilaat saattoivat työskennellä mestarin kanssa ja omaksua hänen tyotapojaan tullakseen taiteilijoiksi, kuten taidehistoriassa kerrotaan. Kuuluisia ovat olleet esimerkiksi Ghirlandaion bottega, jossa Michelangelo oppi taiteen tekemisen, tai Peruginon bottega, josta Rafael kehittyi ja Verrocchion bottega, josta Leonardo sai alkunsa.


title: Bottega

text: Noin vuonna 1460 Firenzessä oli 40 mestarin bottegaa. Tämä viittaa siihen, että ateljeessaan yksin työskentelevä yksi taiteilija oli silloin tuntematon asia. Renessanssiajan bottegoissa opiskelijoiden oli aloitettva alusta, ja edettävä alhaalta ylöspäin ansaitaakseen taiteilijan tai mestarin tittelin. Bottegat olivat tavallisesti rakennuksen ensimmäisessä kerroksessa, yhdistettynä liikkeenomaistajan taloon. Monet bottegat erikoistuivat johonkin taiteen tekemisen lajiin, esimerkiksi Firenzen Della Robbian bottega valmisti vain monivärisiä, lasitettuja saviesineitä, kun taas Benintendi bottegassa opetettiin vahatyön taitoja. Näin bottega saattoi saavuttaa melko korkean teknisen tason. Ammatti jatkui usein suvun piirissä, joka takasi paremmin ammatisalaisuuksien säilymisen.


title: Joe Arenas

text: Lupe Joseph "Joe" Arenas (s. 12. joulukuuta 1925 Cedar Rapids, Iowa) on yhdysvaltalainen entinen amerikkalaisen jalkapallon pelaaja. Hän tuli valituksi kahdeksannella kierroksella ja pelasi koko NFL-uransa ajan (1951–7) San Francisco 49ers -seurassa.


title: Joe Arenas

text: Arenasin yliopisto oli Nebraska–Omaha. Hän oli pelipaikaltaan keskushyökkääjä ja takamies.


title: The Deadly Snakes

text: Deadly Snakes oli kanadalainen indie rock -yhtye, jonka musiikissa oli vaikutteita garage rockista, punkista, folk rockista ja varhaisesta R&B:stä.


title: The Deadly Snakes

text: Yhtye perustettiin Torontossa vuonna 1996. Yhtyeen viimeisessä kokoonpanossa olivat mukana Andre Ethier (laulu ja kitara), Matthew Carlson (kitara, trumpetti ja basso), Tšad Ross (kitara, basso ja mandoliini), Jeremi Madsen (kitara, basso, saksofoni ja lyömäsoittimet), Max McCabe-Lokos (piano, urut ja lyömäsoittimet) ja Andrew "Gunn" Moszynski (kitara ja rummut).


title: The Deadly Snakes

text: Deadly Snakes ilmoitti yhtyeen hajoavan elokuussa 2006, ja se soitti viimeisen keikkansa 26. elokuuta 2006 Silver Dollar Roomissa Torontossa.


title: The Deadly Snakes

text: Syyskuussa 2009 huhut täysimittaisesta jälleennäkemisestä alkoivat kiertää ja yhtye soitti yhden keikan 17. lokakuuta Portlandissa, Oregonissa.


title: Chihaya (1900)

text: Chihaya () oli keisarillisen Japanin laivaston vuonna 1901 valmistunut panssaroimaton risteilijä. Alus poistettiin palveluksesta 1. syyskuuta 1929, ja se romutettiin 25. heinäkuuta 1939.


title: Chihaya (1900)

text: "Chihaya" valmistettiin Yokosukan laivastontelakalla osana vuoden 1896 hankintoja. Sen köli laskettiin 7. toukokuuta 1898, ja alus laskettiin vesille 26. toukokuuta 1900. Alus valmistui 9. syyskuuta 1901.


title: Chihaya (1900)

text: Aluksen kylkikaaret ja -levyt olivat terästä. Se oli varustettu kahdella mastolla, joissa oli parkkitakilointi avustamaan risteilemistä. Aluksen kahteen akseliin oli kytketty kumpaankin oma VTE-höyrykone, joiden tarvitsema höyry tuotettiin kahdeksalla locomotive-kattilalla.


title: Chihaya (1900)

text: Pääaseistuksena oli kaksi 4,7 tuuman tykkiä ja apuaseina kahdeksan kolmen naulan tykkiä. Lisäksi aluksella oli kaksi kannelle asennettua torpedoputkea.


title: Chihaya (1900)

text: Aluksen ollessa edelleen koeajoissa 18. kesäkuuta 1901, se törmäsi Tateyaman edustalla hävittäjä "Akebonoon", joka oli torpedoharjoituksessa. Kumpikaan alus ei kärsinyt merkittäviä vaurioita. Venäjän–Japanin sodassa alus osallistui Port Arthurin taisteluun sekä sataman sulun valvontaan. Se osallistui myös Keltaisenmeren taisteluun sekä Tsushiman meritaisteluun, joka ratkaisi merisodan voiton Japanille. Tsushimassa alus johti hävittäjälaivuetta, joka tuhosi Venäjän keisarikunnan laivaston taistelulaiva "Knjaz Suvorovin" sekä korjausalus "Kamchatkan".


title: Chihaya (1900)

text: Alus luokiteltiin 26. elokuuta 1912 ensimmäisen luokan tykkiveneeksi. Ensimmäisessä maailmansodassa "Chihaya" lähti valvomaan entisen Saksan Mikronesian aluetta, jonka Japani oli miehittänyt sodan alussa. Vuodesta 1918 aina vuoteen 1923 alus osallistui Japanin Siperian miehitykseen, joka tuki valkoisten joukkoja Venäjän sisällissodassa. Toukokuusta lokakuuhun 1928 alus oli Yokosukan laivastontelakalla muutettavana koululaivaksi.


title: Chihaya (1900)

text: Alus poistettiin 1. syyskuuta 1928 alusluettelosta, ja se siirrettiin laivastoakatemialle, jossa se palveli koulutuspaikkana aina 25. syyskuuta 1939 saakka. Toisen maailmansodan lopulla aluksen hylky oli edelleen Etajimassa, mistä se siirrettiin romutettavaksi.


title: Tatsuta (1894)

text: Tatsuta () oli keisarillisen Japanin laivaston panssaroimaton risteilijä. Alus valmistui vuonna 1894 ja se poistettiin alusluettelosta vuonna 1916.


title: Tatsuta (1894)

text: Japani tilasi aluksen Armstrong Whitworthilta Elswickistä osana vuoden 1891 hankintoja korvaamaan "Chishima". Armstrongin varkauskirjassa on 15. syyskuuta 1892 merkintä Japanin kanssa tehdystä sopimuksesta, jonka mukaan tuli valmistaa noin 850 tonnin uppouman ja 21 solmun omaava torpedoalus (). Ilmoitus ei kuitenkaan sisällä tietoa, miksi aluksen luovutus ajankohdaksi on merkitty syyskuu 1894.


title: Tatsuta (1894)

text: Aluksen köli laskettiin tammikuussa 1893 Elswickin telakalla numerolla 609, ja alus laskettiin vuotta myöhemmin vesille 6. huhtikuuta nimellä "Tatsuta". Alus valmistui nelisen kuukautta myöhemmin 24. heinäkuuta aloittaen valmistajan koeajot, joissa aluksen nopeudeksi normaalilla uppoumalla mitattiin 20,5 solmua.


title: Tatsuta (1894)

text: Alus oli teräsrunkoinen, Phillip Wattsin suunnittelema ja se oli varustettu kahdella parkkitakiloidulla mastolla. Aluksen pääaseina oli kaksi 4,7 tuuman tykkiä ja apuaseina neljä kolmen naulan tykkiä. Aseistusta täydensi viisi torpedoputkea.


title: Tatsuta (1894)

text: Armstrong lupasi toimittaa alukselle miehistön, joka siirtäisi tilatun aluksen Japaniin. "Tatsuta" lähti Tyne-joelta 31. heinäkuuta eli vain kaksi päivää ennen kuin Japani julisti sodan Kiinalle. Britannian viranomaiset pysäyttivät aluksen Adenissa marraskuussa, mutta jo hieman sen jälkeen viranomaiset ilmoittivat aluksen ja sen miehistön vapauttamisen olevan valmisteilla. Adenissa alus suoritti nopeuskoeajot 28. maaliskuuta 1895, ja japanilainen miehistö vastaanotti uuden aluksensa. Vaikka sotatoimet jatkuivat edelleen, aluksen osallisuudesta niihin ei ole tietoja.


title: Tatsuta (1894)

text: "Tatsuta" kuului vuonna 1900 boksarikapinan aikaan Takun edustalla olleeseen amiraali Togon laivueeseen. Aluksen kattilat vaihdettiin vuonna 1903 Miyabara-kattiloihin, jolloin sen paksuhko savuhormi korvattiin kolmella kapeammalla. Venäjän–Japanin sodan alkaessa alus luokiteltiin yhteysalukseksi ja se liitettiin 1. laivueen 1. viirikköön, joka valvoi Port Arthurin sulkua. Taistelulaivojen "Yashiman" ja "Hatsusen" tuhoutuessa 15. toukokuuta 1904 miinoituksessa laivueen komentaja kontra-amiraali Nashiba siirsi lippunsa "Tatsutalle". Alus kuitenkin ajoi jo samana iltana sakeassa sumussa Kuan Lun Taossa karille, missä se oli lähes kuukauden ennen irrotusta ja Yokosukaan laivastontelakalle siirtämistä.


title: Tatsuta (1894)

text: Alus poistui telakalta elokuun lopulla liittyen laivastoon syyskuussa. Marraskuussa "Tatsuta" valtasi saksalaisen höyrylaiva "SS Veteranin", joka oli matkalla Shanghaista Port Arthuriin. Tsushiman meritaistelussa alus oli Togon 1. laivueen yhteysaluksena. Ensimmäisen taistelupäivän päätteeksi Togo lähetti aluksella viestin koko laivastolle suunnata pohjoiseen ja palata seuraavaksi aamuksi Ullondon saaren lähistölle. Aluksen kolmen naulan tykit korvattiin vuonna 1905 kolmen tuuman tykeillä ja 14 tuuman torpedoputket vaihdettiin 18-tuumaisiksi.


title: Tatsuta (1894)

text: Alus luokiteltiin 28. elokuuta 1912 ensimmäisen luokan tykkiveneeksi, ja se poistettiin alusluettelosta 1. huhtikuuta 1916, jolloin aluksen aseistus poistettiin. Kuitenkin alus jatkoi erilaisissa laivaston tukitehtävissä, ja se siirrettiin sukellusveneiden emälaivaksi 9. joulukuuta 1918 nimettynä "Nagauramaruksi" (), koska aiempi nimi siirrettiin rakenteilla olevalle kevyelle risteilijälle. Aluksen nimi lyhennettiin 1. heinäkuuta 1920 "Nagauraksi". Alus siirrettiin reserviin 12. maaliskuuta 1926 ja se myytiin romutettavaksi 6. huhtikuuta.


title: Ikazuchi-luokka

text: Ikazuchi-luokka () oli keisarillisen Japanin laivaston kuuden aluksen muodostama torpedovenehävittäjäluokka.


title: Kuriilien maihinnousu

text: Kuriilien maihinnousu oli Neuvostoliiton ja Japanin välinen taistelu Kuriileista toisen maailmansodan loppupuolella. Taistelut alkoivat 18. elokuuta ja päättyivät saaria puolustaneiden japanilaisten antautumiseen 1. syyskuuta. Loput saarista antautuivat neuvostojoukoille Shumshun taistelun jälkeen 23. elokuuta yksi toisensa jälkeen. Japani antautui liittoutuneille virallisesti seuraavana päivänä saarten valtauksen jälkeen. Saarilla käydyt taistelut olivat toisen maailmansodan viimeisiä taisteluja Aasiassa ja olivat osa operaatiota taistelu Mantšuriasta.


title: Jamie Baker (tennispelaaja)

text: Jamie Baker (s. 5. elokuuta 1986 Glasgow, Skotlanti) on brittiläinen tennispelaaja. Parhaimmillaan hän on ollut kaksinpelissä ATP-listan sijalla 186 kesäkuussa 2012.


title: Jamie Baker (tennispelaaja)

text: Australian avoimissa 2008 Baker hävisi pääsarjan ensimmäisellä kierroksella Ivo Karlovićille luvuin 6–4, 6–4, 6–7, 6–4. Maaliskuussa 2008 Bakerin käydessä Floridassa sairaalassa, hänellä todettiin olevan vaarallinen virus, ITP (idiopaattinen trombosytopeeninen purppura). Hän joutui kolmeksi päiväksi tehohoitoon. Hän selviytyi sairaudesta, kärsien sen jälkeen kuitenkin masennuksesta.


title: Jamie Baker

text: Jamie Baker on seuraavien henkilöiden nimi:


title: Vilniemi

text: Vilniemi on kylä Haminassa. Se sijaitsee noin seitsemän kilometriä kaupungin keskustasta kaakkoon. Kylässä on Vilniemen kartano ja Hamina Camping Pitkät Hiekat.


title: Vilniemi

text: Vilniemen kylä mainitaan ensimmäisen kerran Eerik Akselinpoika Tottin rajanvahvistustuomiossa vuodelta 1458. Vuonna 1551 kylässä oli seitsemän taloa ja veroluetteloiden mukaan karjatalous oli tuottoisaa. 1570-luvulla kylä kärsi venäläisten suorittamista ryöstöretkistä ja kaksi kylän tiloista autioitui. 1600-luvun lopulla asukasmäärä oli jälleen noussut, mutta vanhat tilat olivat kruununtiloja, jotka voitiin tarvittaessa luovuttaa sotilaiden käyttöön. Kylän kahdesta kantatilasta tehtiin 1680-luvulla puustelleja eli upseerien virkataloja. Seuraavalla vuosikymmenellä Poitsilan kartanolle kuulunut pieni sivutila siirtyi Sommarin upseerisuvulle ja Vilniemen kylä muuttui upseerien ja muun herrasväen hallitsemaksi. Virkatalojärjestelmästä luovuttiin 1740-luvulla Kaakkois-Suomen jouduttua Venäjän alaisuuteen, mutta puustellit eivät palautuneet talonpojille vaan ne liitettiin Vilniemen kartanon maihin.


title: Power Big Meet

text: Power Big Meet on maailman suurin yhdysvaltalaisten, erityisesti 1950- ja 1960-luvun autojen tapahtuma, joka on viime aikoina pidetty Ruotsissa, Västeråsissa. Vuonna 2018 tapahtuma palasi Lidköpingiin. Se järjestetään joka kesä, heinäkuun ensimmäisenä viikonloppuna, torstain ja lauantain välisenä aikana.


title: Power Big Meet

text: Se alkaa torstaina tapahtumana lentokentällä ja jatkuu perjantaina, jonka jälkeen suurin osa lähtee kaupungille cruisailemaan autolla, joka jatkuu lauantaihin jolloin kokoonnutaan jälleen lentokentälle, josta lähdetään uudelleen kaupunkiin läpi yön kestävään cruisinkiin.


title: Power Big Meet

text: Se järjestettiin ensimmäisen kerran vuonna 1978, Anderstorpissa. Vuodesta 1984 se on järjestetty Västeråsissa, paitsi vuonna 1986 jolloin se pidettiin Kinnekullessa.


title: Power Big Meet

text: Vuonna 2013 oli yhteensä noin 21 000 autoa. 4 000 autoa torstaina, 8 000 autoa perjantaina ja melkein 9 000 autoa lauantaina.


title: Aldgate Eastin metroasema

text: Aldgate East on Lontoon metron asema Aldgatessa, Lontoossa. Se kuuluu Oyster-vyöhykkeeseen 1.


title: Aldgate Eastin metroasema

text: Alkuperäinen Aldgate Eastin asema avattiin 6. lokakuuta 1884 Metropolitan District Railwayn (nykyisen District Linen) itäiselle jatkeelle. Asema sijaitsi noin 150 metriä länteen nykyisestä asemasta. Kun Metropolitan Railwaylta rakennettiin haara Liverpool Streetille, asema täytyi siirtää nykyiseen paikkaansa, jotta uuteen rataan ei olisi tullut liian tiukkaa mutkaa.


title: Aldgate Eastin metroasema

text: Uuden aseman laiturit alkoivat lähes välittömästi entisen aseman laitureista itään. Aseman itäinen sisäänkäynti oli niin lähellä St. Mary'sin metroasemaa, että sekin voitiin sulkea. Näin saatiin vähennettyä matka-aikoja.


title: Aldgate Eastin metroasema

text: Uusi asema avattiin 31. lokakuuta 1938. Se rakennettiin kokonaan maan alle. Tämän takia radan tasoa täytyi laskea yli kaksi metriä. Tämä toteutettiin kaivamalla radan alta maata pois ja tukemalla vanhat raiteet puisilla tuilla. Ennen aseman avaamista tuet purettiin, ja 900 työläistä laski radan nykyiselle tasolleen yhdessä yössä.


title: Aldgate Eastin metroasema

text: Asema sijaitsee kokonaan levennetyn tien alla. Tästä seuraa se, että asemalaituritila on tavallista korkeampi. Tämän ja asemalla olevien mosaiikkien ansiosta asema on ilmavampi ja viihtyisämpi kuin 1930-luvun metroasemat yleensä.


title: Aldgate Eastin metroasema

text: Aseman lähellä sijaitsevat muun muassa Whitechapelin taidegalleria (joka on aseman itäisen sisäänkäynnin vieressä) ja Brick Lane.


title: Salmenkylä

text: Salmenkylä on kaupunginosa Haminassa. Se sijaitsee Salmenvirran länsipuolella, noin 2,5 kilometriä keskustasta luoteeseen. Ennen Haminan ja Vehkalahden kuntaliitosta vuoden 2003 alussa Salmenkylä kuului Vehkalahteen kuntarajan kulkiessa Salmenvirtaa pitkin.


title: Salmenkylä

text: Nykyisen Salmen sillan lähellä on Linnamäki-niminen mäen kohdalla kivien täyttämä kynnys, joka toimi mereltä saapuvien laivojen ankkuripaikkana. Salmenkylän oletetaan olleen osa rannikkoa suojannutta vartiotuliketjua. Linnamäki on myös saattanut toimia keskuksena koko pitäjän vartiotoiminnalle. Salmi on sen vieressä kapeimmillaan ja ympäristön notkot ja purot tarjosivat puolustajille suojaa. Mäki on toiminut kauppapaikan turvana 1300-luvulta lähtien ja markkinoita on pidetty 1600-luvulle asti. Myös historiallisen Suuren rantatien reitti kulkee Salmenkylän kautta kaupungin keskustaa kohti.


title: Artur Balder

text:
Artur Balder (s. 14. elokuuta 1974 Alicante) on yhdysvaltalainen historiallisten romaanien kirjoittaja ja elokuvaohjaaja. Balder asuu Yhdysvalloissa. Hänen kirjojaan on julkaissut Random House ja Edhasa.
Hän on ohjannut dokumenttielokuvan "Little Spain".


title: Artur Balder

text: Teutoburgin Saga


title: Artur Balder

text: The Widukind Chronicles


title: Artur Balder

text: Curdy Saga Muita romaaneja


title: Ferdinand Linnus

text: Ferdinand Linnus, vuoteen 1935 "Ferdinand Leinbock" (1895–1942), oli virolainen kansatieteilijä. Hän oli vuosina 1929–1941 Viron kansallismuseon johtaja. Hänet vangittiin 1941 ja vietiin Venäjälle.


title: Linnus

text: Linnus on sukunimi:


title: Incarnadine Revelry

text: Incarnadine Revelry on suomalaisen death/thrash metal -yhtyeen Pyurian kolmas studioalbumi. Se julkaistiin vuonna 2012 levymerkillä Violent Journey Records.


title: Constantin Sănătescu

text: Constantin Sănătescu (14. tammikuuta 1885 Craiova – 8. marraskuuta 1947 Bukarest) oli romanialainen kenraali, joka toimi maansa pääministerinä sotilasdiktaattori Ion Antonescun syrjäyttämisen jälkeen syksyllä 1944.


title: Constantin Sănătescu

text: Sănătescu oli vuosina 1925–1928 Romanian sotilasattaseana Pariisissa ja Lontoossa. Hänet ylennettiin kenraaliksi vuonna 1935 ja nimitettiin yleisesikunnan varapäälliköksi kaksi vuotta myöhemmin. Kun marsalkka Antonescu syrjäytettiin vallankaappauksella 23. elokuuta 1944, kuningas Mikael I nimitti Sănătescun väliaikaisen hallituksen johtoon. Sănătescun hallitus haki tukea länsiliittoutuneilta ja suhtautui kielteisesti kommunisteihin. Neuvostoliiton ja kommunistien painostuksesta hän joutui marraskuun 1944 alussa muuttamaan hallituksensa kokoonpanoa ja eroamaan kuukautta myöhemmin. Hän vetäytyi sen jälkeen julkisesta elämästä.


title: Ruins

text: Ruins voi tarkoittaa:


title: Liperin vapaaherrakunta

text: Liperin vapaaherrakunta läänitettiin vuonna 1651 valtaneuvos Herman Klasson Flemingille. Vapaaherrakunta peruutettiin 1680.


title: Hubba Bubba

text: Hubba Bubba on Wrigley Companyn purukumituotemerkki. Hubba Bubbaa on eri makuja, ja sitä myydään sekä rullina että paloina.


title: Nicolae Rădescu

text: Nicolae Rădescu (30. maaliskuuta 1876 Bukarest – 16. toukokuuta 1953 New York, Yhdysvallat) oli romanialainen sotilas, joka toimi maansa pääministerinä muutaman kuukauden ajan vuosina 1944–1945.


title: Nicolae Rădescu

text: Rădescu palveli Romanian armeijassa ensimmäisen maailmansodan aikana ja toimi 1920-luvulla sotilasattaseana Lontoossa. Hän erosi armeijasta vuonna 1933 vastalauseena kuningas Kaarle II:n itsevaltaiselle politiikalle. Toisen maailmansodan aikana Rădescun onnistui suututtaa saksalaiset ja hän joutui kahdeksi vuodeksi Târgu Jiun keskitysleirille. Kun Ion Antonescu syrjäytettiin elokuun 1944 vallankaappauksessa, Rădescu vapautettiin ja hänet nimitettiin yleisesikunnan päälliköksi.


title: Nicolae Rădescu

text: Rădescusta tuli Romanian pääministeri joulukuun alussa 1944 Constantin Sănătescun jouduttua eroamaan painostuksen alla. Edeltäjänsä tavoin myös Rădescu pyrki vastustamaan kommunisteja, jotka aloittivat kampanjan häntä vastaan. Helmikuussa 1945 tapahtuneiden väkivaltaisuuksien jälkeen häntä syytettiin mielenosoittajien ammuttamisesta ja hänet pakotettiin eroamaan. Neuvostoliiton vaatimuksesta kommunistit saivat hallitsevan aseman uuteen hallitukseen. Vuonna 1946 Rădescu haki poliittista turvapaikkaa Britannian suurlähetystöstä ja pakeni lopulta Englannin kautta Yhdysvaltoihin, jossa asui lopun ikänsä.


title: Corpset

text: Corpset on suomalainen death metal -yhtye. Se perustettiin 1990-luvun lopulla Oulussa, mistä se asettui Tampereelle.


title: Corpset

text: Yhtyeen omakustanne "Ruins" julkaistiin vuonna 2010, jota ei varsinaisesti pidetty demona, vaan julkaisua odottavana levytyksenä. Vuonna 2011 levy-yhtiö solmi levytyssopimuksen Violent Journey Recordsin kanssa, ja albumi julkaistiin huhtikuussa 2011.


title: Ruins (Corpsetin albumi)

text: Ruins on suomalaisen death metal -yhtyeen Corpsetin esikoisalbumi. Se julkaistiin vuonna 2011 levymerkillä Violent Journey Records.


title: Ruins (Corpsetin albumi)

text: Kaikki kappaleet säveltänyt ja sanoittanut Corpset.


title: Miesten yleisluistelun maailmanmestaruuskilpailut 1932

text: Yleisluistelun maailmanmestaruudesta kilpailtiin Lake Placidissa 19.-20. helmikuuta 1932.


title: Marjasavikka

text: Marjasavikka ("Chenopodium foliosum", syn. "C. virgatum", "Blitum virgatum") eli mansikkapinaatti on revonhäntäkasvien heimoon kuuluva yksivuotinen ruoho, jonka kypsät pähkylähedelmät muodostavat huomiota herättävän, marjamaisen rykelmän.


title: Marjasavikka

text: Marjasavikka kasvaa 10–40 cm korkeaksi. Kasvi on yleisväritykseltään vihreä ja lähes kalju. Varsi on tavallisesti pysty, haarat ovat pitkiä. Lehdet ovat varressa kierteisesti. Alimmat lehdet ovat pitkäruotisia ja kookkaita. Niiden lapa vaihtelee kolmiomaisesta keihäsmäiseen ja on tiheään isohampainen. Ylimmät lehdet ovat lyhytruotisia ja lavaltaan keihäsmäisiä. Marjasavikan kukinto on ylös asti lehdekäs ja katkonaisen tähkämäinen. Kukinnon sykeröt ovat lehtihankaisia, tiivitä ja niiden kukat ovat osin yhdiskasvuisia. Kukan kehä on 3–5-lehtinen ja se muuttuu pähkylän kypsyessä meheväksi ja punaiseksi. Tällöin kukkasykerö muodostaa marjamaisen rykelmän, josta kasvi on saanut myös nimensä. Suomessa marjasavikka kukkii heinä-elokuussa. Pähkylä on kehän muodostaman hedelmäverhiön suojaama. Siemen on tavallisesti vaaka-asennossa, kooltaan 1–1,5 mm pitkä, pyöreä ja tylppäreunainen.


title: Marjasavikka

text: Laji muistuttaa suuresti mykerösavikkaa ("C. capitatum").


title: Marjasavikka

text: Marjasavikan päälevinneisyysalue ulottuu Bulgariasta ja Romaniasta läpi Etelä- ja Keski-Ukrainan Etelä-Venäjälle ja edelleen Etelä-Siperiaan. Lajilla on yhtenäinen esiintymisalue myös Pohjois-Afrikassa Marokosta Tunisiaan. Satunnaisemmin lajia tavataan suuressa osassa Eurooppaa Britteinsaaria, Islantia ja mantereen pohjois- ja eteläosia lukuun ottamatta. Lajia tavataan myös paikoitellen Turkissa ja Keski-Aasiassa. Ihmisen mukana marjasavikka on levinnyt myös Pohjois-Amerikan itäosiin.


title: Marjasavikka

text: Suomessa marjasavikkaa on tavattu paikoitellen Etelä-Lappia myöten. Eniten esiintymiä on havaittu Etelä-Suomesta.


title: Marjasavikka

text: Suomessa marjasavikka on uustulokas, jota on tavattu myllyillä, satamissa ja rautatieasemilla. Toisinaan sitä esiintyy myös viljelykarkulaisena.


title: Marjasavikka

text: Marjasavikka on vanha viljelyskasvi, jonka lehtiä voi nauttia pinaatin tapaan. Nykyään sen viljely ravinnoksi on kuitenkin harvinaista, mutta sitä kasvatetaan koristekasvina.


title: Odeonsplatzin metroasema

text: Odeonsplatz on Münchenin metroon kuuluva metroasema Münchenin vanhan kaupungin pohjoisosassa. Asema on merkittävä risteysasema. Asemalle liikennöivät metrolinjat ja , joista U4 ja U5 itä-länsi-suunnassa, ja U3 ja U6 pohjois-etelä-suunnassa. Asema on yksi vanhan kaupungin tärkeimmistä metron vaihtoasemista, toiset ovat Sendlinger Tor etelämpänä, Karlsplatz lännempänä, ja Marienplatz aivan ydinkeskustassa.


title: Edward Schroeder

text: Edward Julius Schroeder (20. tammikuuta 1911 Chicago, Illinois – 1. joulukuuta 2005 Tucson, Arizona) oli yhdysvaltalainen pikaluistelija ja pikaluisteluvalmentaja.


title: Edward Schroeder

text: Edward Schroeder osallistui talviolympialaisiin Lake Placidissa 1932 ja Garmisch-Partenkirchenissa 1936. Hänen parhaat olympiasijoituksensa olivat vuoden 1932 ja 1936 kisojen 10 000 metrin kahdeksannet sijat. Hänet valittiin myös pitämättä jääneisiin vuoden 1940 kisoihin yhdysvaltalaisedustajana.


title: Edward Schroeder

text: Maailmanmestaruuskilpailuihin Schroeder osallistui kolme kertaa eli vuosina 1932, 1933 ja 1936. Paras menestys oli vuoden 1936 Davosin kisoissa, joissa hän sijoittui yhteispisteissä kolmanneksi. Hän saavutti matkavoiton vuoden 1933 kisojen 10 000 metrillä ja oli vuosien 1932 ja 1936 kisojen 5 000 metrillä toinen.


title: Edward Schroeder

text: Schroeder toimi vuoden 1960 olympialaisissa yhdysvaltalaisjoukkueen valmentajana. Myöhemmin hän toimi Atlantan vuoden 1996 kesäkisojen ja Salt Lake Cityn vuoden 2002 talvikisojen soihtuviestin kantajana.


title: Puhdas maantiede

text: Puhdas maantiede ("Reine Geographie") on J. G. Granön kirjoittama maantieteellinen teos, joka julkaistiin 1929 alun perin saksaksi. Seuraavana vuonna ilmestyi teoksen suomenkielinen laitos. Granö esitteli teoksessa maisemamaantieteellisen oppisuuntansa, jota kutsui nimellä puhdas maantiede. Teos sai kaikkiaan ristiriitaisen vastaanoton ja unohdettiin lopulta 1930-luvun aikana, vaikka vaikuttikin maantieteessä jonkin aikaa. Teos löydettiin uudestaan 1960-luvulla, ja maantieteessä se sai erityisesti huomiota 1980-luvun jälkeen, kun maisemakäsite nousi uudestaan maantieteen keskeiseksi käsitteeksi. "Puhtaasta maantieteestä" julkaistiin 1997 myös englanninkielinen laitos.


title: Puhdas maantiede

text: Granön "Puhtaan maantieteen" lähtölaukaus tapahtui 1919, kun Granö työskenteli Tarton yliopistossa. Hän alkoi tuolloin luomaan omaperäistä maisemamaantiedettä, jolle antoi nimen puhdas maantiede. Puhdas maantiede perustui osaltaan saksalaiselle tutkimussuunnalle, joka korosti maisemallisen kokonaisuuden selvittelyä. Siinä nähtiin maisema alueellisena tutkimuskohteena. Tartossa Granö kirjoitti Altaivuoriston tutkimuksiinsa perustuvaa "Altai"-matkakirjaa, jota kirjoittaessaan hahmotteli samalla jo uudenmallista maantiedettä, joka tutki maisemaympäristöjä ja niiden erilaisuutta.


title: Puhdas maantiede

text: Puhdas maantiede täydentyi Tarton jälkeen Helsingissä 1923–1926 ja sai lopullisen muotonsa Turussa. Helsingissä Granö ei ehtinyt kunnolla keskittymään tieteellisen työhön, minkä takia osaltaan muutti Turkuun. Turussakin hän joutui aluksi viimeistelemään velvollisuutensa "Suomen kartaston" kartoista, jotka kuitenkin liittyivät läheisesti hänen pohdintoihinsa.


title: Puhdas maantiede

text:
Granö sai "Puhtaan maantieteen" suomenkielisen käsikirjoituksen valmiiksi varhaiskeväällä 1927. Koska hän suuntasi teoksen kansainväliselle tiedeyhteisölle, hän päätti julkaista sen ensin saksaksi. Kääntäjäksi valittiin Helsingin yliopiston saksan kielen lehtori Heinrich Schlücking.
"Puhdas maantiede" julkaistiin 1929 ensin saksaksi nimellä "Reine Geographie". WSOY julkaisi seuraavana vuonna teoksen alkuperäisen suomenkielisen käsikirjoituksen.


title: Puhdas maantiede

text: "Puhdas maantiede" sai ristiriitaisen vastaanoton, ja Suomessa siitä ei montaakaan arvostelua julkaistu. Väinö Auer kirjoitti Uuteen Suomeen melko suppean arvostelun, jossa kirjoitti, että piti teoksen tavoitetta arvokkaampaana kuin sen sisältöä. Monet Granön läheisistä työtovereista, kuten luottoystävä Kaarlo Hildén ja vanha opettaja J. E. Rosberg eivät lausuneet teoksesta mitään. Sen sijaan suorasukainen Aaro Hellaakoski kehui sentään teoksen johdonmukaisuutta, mutta hän piti "Puhdasta maantiedettä" kuitenkin ”vaikeatajuisena ja ikävyyteen asti perusteellisena”. Osaltaan Suomen kirjoitusten vähäisyys johtui siitä, että Suomen suppeissa maantiedepiireissä tehdyt tutkimukset koskivat lähinnä yleismaantieteeseen liittyviä empiirisiä tutkimuksia. "Puhdas maantiede" jäikin siksi vieraaksi monille tutkijoista. Teoksen suurin kriitikko oli Iivari Leiviskä, joka kritisoi sitä ankarasti. Maantieteilijöiden lisäksi "Puhdasta maantiedettä" käsittelivät myös ainakin jotkut psykologit ja filosofit.


title: Puhdas maantiede

text: Kansainvälisesti "Puhtaasta maantieteestä" julkaistiin parikymmentä arvioita, joista suurin osa Keski-Euroopassa. Maantieteen johtavassa maassa Saksassa teos otettiin osittain yllättyneesti vastaan. Saksalaiset maantieteilijät torjuivat lähes poikkeuksetta havaintoympäristön asettamisen tutkimuksen perustaksi ja vierastivat lisäksi Granön psykologista tyyliä. "Puhdas maantiede" sai myös runsaasti positiivisia arvioita, ja sen rakennetta, ympäristön monipuolista tutkimista ja taitavaa karttojen käyttöä kehuttiin.


title: Puhdas maantiede

text: Granö ei ollut missään vaiheessa pyrkinyt rakentamaan suhteita englanninkieliseen maailmaan, minkä takia saksankielinen teos jäi anglosaksisissa maissa lähes täysin ilman huomioita. Merkittävimmän arvostelun teki 1930 Ohion osavaltionyliopiston professori Eugene Van Cleef, jonka mukaan Granö nosti teoksessaan esiin lukuisia kiehtovia uusia käsitteitä, jotka herättäisivät keskustelua pitkään. Pohjois-Amerikkaan tieto teoksesta kulki kuitenkin pääsääntöisesti hitaasti. Suurin osa yhdysvaltalaisista maantieteilijöistä tutustui teokseen todennäköisesti vasta Richard Hartshornen vuonna 1939 ilmestyneen "The Nature of Geography" -teoksen jälkeen.


title: Puhdas maantiede

text: Granön aluetieteelliset vaikutukset unohtuivat hetkeksi 1930-luvun jälkeen, mutta 1960-luvun lopulla "Puhdas maantiede" nousi uudestaan esiin. Siihen alettiin kiinnittää huomiota muun muassa arkkitehtuurissa, taidehistoriallisessa maisematutkimuksessa, äänimaisematutkimuksessa, ympäristöpsykologiassa ja ympäristönsuunnittelussa. Yksi ensimmäisistä teoksen löytäjistä oli arkkitehtuurin professori Reima Pietilä, joka kutsui 1968 "Puhdasta maantiedettä" "maisema-arkkitehtuurin ainoaksi suomenkieliseksi käsikirjaksi".


title: Puhdas maantiede

text: Maantieteessä maisemakäsite nousi uudestaan 1980-luvulla keskeiseksi käsitteeksi. Tästä syystä teoksesta alettiin kiinnostua myös anglosaksisissa maissa. "Puhdasta maantiedettä " pyrittiin kääntämään englanniksi jo 1970-luvulla, mutta projekti jäi kesken. Lopulta uuden käännöksen aloite syntyi Ruotsissa, kun maantieteilijä Torsten Hägerstrand vaati teoksen kääntämistä. Englanninkielinen käännös ilmestyi lopulta 1997, kun "Pure Geography" ilmestyi Johns Hopkins University Pressin kustantamana. Sen käänsi tieteellisten tekstien taitaja Malcolm Hicks, jota tukivat Granön poika akateemikko Olavi Granö ja maantieteen professori Anssi Paasi. Englanninkielinen laitos sai positiivisen vastaanoton, minkä myötä Granöä alettiin pitää monen nykymaantieteen alan edelläkävijänä. Hänen innovatiivisuutensa, tinkimättömyytensä ja johdonmukaisuutensa saivat erityistä huomiota. Uuden aluetieteen johtohahmoihin kuulunut Reginald Golledge nimesi teoksen jopa yhdeksi maantieteen klassikoista.


title: Los Angelesin metro

text: Los Angelesin metro on Los Angelesin piirikunnan alueella kulkeva metrojärjestelmä. Metrolla on pituutta yhteensä noin 141,3 kilometriä. Siihen kuuluu nykyisin kuusi linjaa, Punainen, Violetti, Sininen, Expo, Vihreä ja Kulta, joiden varrella on yhteensä 80 asemaa. Metron läpi kulkee päivän aikana keskimäärin noin 360 000 matkustajaa.


title: Los Angelesin metro

text: Metrolinjaa ollaan laajentamassa parhaillaan Santa Monicaan ja Veniceen.


title: Los Angelesin metro

text: Los Angelesin metroa ylläpitää Los Angeles County Metropolitan Transportation Authority eli LACMTA.


title: Litoponi

text: Litoponi eli Griffithin valkoinen on sinkkisulfidia ja bariumsulfaattia sisältävä mineraaliväri. Se ei ole myrkyllistä eikä myöskään arkaa rikkivedylle. Sitä käytetään öljyvärinä ja sillä värjätään teknokemian tuotteita, esimerkiksi liimaa ja linoleumia.


title: Al Horford

text: Alfred Joel Horford Reynoso (s. 3. kesäkuuta 1986 Puerto Plata) on dominikaanilainen koripalloilija, joka on vuodesta 2016 edustanut Boston Celticsiä.


title: Al Horford

text: Horford pelasi yliopistokoripalloa Floridan yliopistossa, jossa hän vakuutti valmentajat jo ennen ensimmäisen kautensa alkua. Hän nousikin puolivälissä tulokaskauttaan joukkueen aloitukseen ja teki kauden aikana 5,6 pistettä ottelua kohden. Kaudella 2005–2006 Horford tuplasi pistekeskiarvonsa ja johdatti yhdessä Joakim Noahin kanssa koulunsa NCAA-mestaruuteen. Kaudella 2006–2007 Florida onnistui jälleen voittamaan NCAA-mestaruuden. Loppuottelussa Horford teki 18 pistettä ja otti 12 levypalloa. Tämän myötä hänet valittiin jo toista kertaa perättäin turnauksen tähdistöjoukkueeseen.


title: Al Horford

text: Horford osallistui NBA:n vuoden varaustilaisuuteen, jossa Atlanta Hawks varasi hänet koko tilaisuuden kolmantena pelaajana. Hän teki ensimmäisellä NBA-kaudellaan 10,1 pistettä ja otti 9,7 levypalloa ottelua kohden. Horford valittiin myös . Hän pelasi ensimmäisen kerran ssa vuonna 2010. Kaudella 2010–2011 Horford teki ottelua kohden 15,3 pistettä ja hänet valittiin ensimmäistä kertaa NBA:n .


title: Mykerösavikka

text: Mykerösavikka ("Chenopodium capitatum", syn. "Blitum capitatum") on revonhäntäkasvien heimoon kuuluva yksivuotinen ruoho. Kypsinä sen pähkylähedelmät muodostavat huomiota herättävän, marjamaisen rykelmän.


title: Mykerösavikka

text: Mykerösavikka kasvaa 10–40 cm korkeaksi. Kasvi on yleisväritykseltään vihreä ja lähes kalju. Varsi on tavallisesti pysty ja sen haarat ovat pitkiä. Lehdet ovat varressa kierteisesti. Alimmat lehdet ovat pitkäruotisia ja kookkaita, ja niiden lapa on kolmiomainen ja tiheään isohampainen. Ylimmät lehdet ovat lyhytruotisia ja lavaltaan keihäsmäisiä. Kukinnon yläosa on lehdetön ja katkonaisen tähkämäinen. Kukinnon sykeröt ovat lehtihankaisia, tiivitä ja niiden kukat ovat osin yhdiskasvuisia. Kukan kehä on 3–5-lehtinen ja se muuttuu pähkylän kypsyessä meheväksi ja violetinpunaiseksi. Mykerösavikka kukkii Suomessa heinä-elokuussa. Pähkylä on kehän muodostaman hedelmäverhiön suojaama. Siemen on tavallisesti vaaka-asennossa, kooltaan 0,6–1 mm pitkä, pyöreä ja teräväreunainen.


title: Mykerösavikka

text: Laji muistuttaa hyvin paljon sen lähisukulaista marjasavikkaa ("C. foliosum").


title: Mykerösavikka

text: Euroopassa mykerösavikan päälevinneisyysalue ulottuu Etelä- ja Keski-Ranskasta Alppien alueen läpi Etelä-Saksaan ja -Puolaan sekä Balkanin pohjoisosiin. Satunnaisemmin lajia tavataan muun muassa Pyreneiden niemimaalla, Britteinsaarilla, Fennoskandian eteläosissa ja Länsi-Venäjällä. Aasiassa lajia kasvaa satunnaisesti Koilis-Turkissa, Kaukasuksen alueella sekä muutamalla alueella Keski-Aasiassa. Pohjois-Amerikassa mykerösavikka on laajalle levinnyt. Sitä tavataan Kanadan etelä- ja länsiosissa, suuressa osassa Alaskaa sekä Yhdysvaltojen länsi- ja pohjoisosissa.


title: Mykerösavikka

text: Suomessa mykerösavikkaa on tavattu muutamin paikoin Etelä-Suomesta sekä Oulun seudulla. Porin seudulla se on vakiintunut paikalliseen kasvilajistoon.


title: Mykerösavikka

text: Mykerösavikka on Suomessa hyvin harvinainen uustulokas jota on tavattu lähinnä puutarhoista.


title: Mykerösavikka

text: Mykerösavikkaa on viljelty myös ravintokasvina.


title: Now That’s What I Call Music! 84

text: Now That’s What I Call Music! 84 tai Now! 84 on kahden levyn kokoelma-albumi, joka julkaistiin Isossa-Britanniassa 25. maaliskuuta 2013. Se on Now!-albumisarjan 84:s albumi ja se on saatavilla CD:nä sekä ladattavana.


title: Now That’s What I Call Music! 84

text: Albumi sisältää muun muassa kymmenen kappaletta, jotka ovat yltäneet Britannian singlelistan ensimmäiselle sijalle: ”One Way or Another (Teenage Kicks)”, ”Scream & Shout”, ”Diamonds”, ”Impossible”, ”Troublemaker”, ”The Power of Love”, ”I Could Be The One”, ”Get Up (Rattle)”, ”Little Things” ja ”He Ain’t Heavy, He’s My Brother”.Kokonaispituus: 1:17:27 Kokonaispituus: 1:19:45


title: Fireroot

text: Fireroot on suomalaisen stoner metal -yhtyeen Blaken ensimmäinen studioalbumi. Se julkaistiin vuonna 2002 levymerkillä Planet Making Machine.


title: Starbringer

text: Starbringer on suomalaisen stoner metal -yhtyeen Blaken toinen studioalbumi. Se julkaistiin vuonna 2004 levymerkillä Ranch Records.


title: Limingan vapaaherrakunta

text: Limingan vapaaherrakunta oli Pohjanmaalla Limingan pitäjässä sijainnut läänitys, joka läänitettiin 1652 valtaneuvos Mattias Soopille. Se käsitti 128 3/8 manttaalia. Vapaaherrakunta peruutettiin 1675.


title: Arvi Juhana Logrén

text: Arvi Juhana Logrén (1823–1883) oli herännäisjohtaja, maanviljelijä. Hän oli N. K. Malmbergin hengellisen kasvatuksen vaikutuspiirissä Lapualla, jossa hän viljeli Tynjälän taloa. Suurten herännäisjohtajien kuoltua hän johti Etelä-Pohjanmaan herännäisyyttä.


title: Planetizer

text: Planetizer on suomalaisen stoner metal -yhtyeen Blaken kolmas studioalbumi. Se julkaistiin vuonna 2005 levymerkillä Major Leidén Productions.


title: Eddy Hartono

text: Eddy Hartono Arbie (s. 19. kesäkuuta 1964 Kudus, Keski-Jaava) on indonesialainen entinen sulkapalloilija. Hän kilpaili vuoden 1992 kesäolympialaisissa Barcelonassa ja sai siellä nelinpelissä hopeaa yhdessä Rudy Gunawanin kanssa. Myös hänen veljensä Hariyanto Arbi on kilpaillut olympialaisissa sulkapalloilijana.


title: Tšulyšman

text: Tšulyšman () on joki Venäjällä Altain tasavallan alueella. Se on 241 kilometriä pitkä, sen valuma-alue on 16 800 neliökilometriä, ja se laskee Altyn-Köljärveen. Joki kuuluu Objoen vesistöön.


title: Gheorghe Tătărescu

text: Gheorghe Tătărescu (1886 mahdollisesti Târgu Jiu – 28. maaliskuuta 1957 Bukarest) oli romanialainen poliitikko ja diplomaatti, joka toimi Romanian pääministerinä vuosina 1934–1937 ja 1939–1940. Hän edusti Kansallisliberaalia Puoluetta (PNL).


title: Gheorghe Tătărescu

text: Tătărescu oli koulutukseltaan lakimies. Hän toimi apulaissisäministerinä Ionel Brătianun liberaalissa hallituksessa vuosina 1922–1926 ja teollisuusministerinä 1933–1934. Tătărescusta tuli pääministeri Ion G. Ducan murhan seurauksena tammikuussa 1934. Tătărescu toimi yhteistyössä poliittisen kentän manipulointiin tähdänneen kuningas Kaarle II:n kanssa ja hänen hallituksensa johti maata sotatilalainsäädännön vallitessa. Helmikuussa 1938 kuningas ryhtyi hallitsemaan käytännössä diktatorisesti, missä yhteydessä Tătărescu palasi vähäksi aikaa hallitukseen varapääministerinä. Hänestä tuli toisen kerran pääministeri marraskuussa 1939. Tătărescun toinen hallitus kaatui kesällä 1940 Neuvostoliiton miehitettyä Romanialle kuuluneen Bessarabian ja Pohjois-Bukovinan.


title: Gheorghe Tătărescu

text: Toisen maailmansodan jälkeen Tătărescu hakeutui yhteistyöhön kommunistien kanssa ja perusti oman liberaalipuolueen jouduttuaan syrjään PNL:stä.


title: Gheorghe Tătărescu

text: Tătărescu toimi vuodesta 1945 ulkoministerinä kommunistijohtoisessa hallituksessa, mutta parlamentin antaman epäluottamuslauseen jälkeen hän joutui eroamaan marraskuussa 1947. Myöhemmin kommunistihallinto vangitsi hänet Sighetin vankilaan. Hän kuoli pari vuotta vapautumisensa jälkeen.


title: Helmut Lent

text: Helmut Lent (13. kesäkuuta 1918 – 7. lokakuuta 1944) oli saksalainen hävittäjälentäjä, joka taisteli toisessa maailmansodassa. Kaatuessaan hän oli sotilasarvoltaan majuri. Lent joutui lento-onnettomuuteen 5.lokakuuta 1944 ja hän kuoli saamiinsa vammoihin.


title: Helmut Lent

text:
Kapteenin arvoisena Lent oli osallistunut myös Puolan sotaretkeen, Tanskaa ja Norjaa vastaan suunnatussa kampanjassa, kuten Narvikin valtaukseen.
Majurina hän johti yöhävittäjien lento-osastoa, nimeltään NJG "(Nachtjadggeschwader)" 3. Lent lensi sekä Messerschmitt Bf 110, Dornier Do 215, että Junkers Ju 88:n yöhävittäjämuunnos -lentokoneita.


title: Helmut Lent

text: Helmut Lent oli sikäli harvinainen yöhävittäjä-ässä, että hänen pudotuslukunsa nousi yli 100:n. Virallisesti vahvistettujen ilmavoittojen lukumäärä oli 110, joista yöaikaan tehtyjä pudotuksia oli 102 kappaletta. Epävirallisten eli vahvistamattomien, mutta todennäköisten määrä oli Scuttsin mukaan 113 kappaletta.


title: Helmut Lent

text: 5. lokakuuta Lent oli miehistöineen laskeutumassa taistelulennoltaan Paderborniin. Hänen ohjaamansa Ju 88 -yöhävittäjäkone, tunnukseltaan D5+AA, osui korkeajännitteisen voimalinjan johtoihin syöksyen tämän jälkeen maahan. Muu miehistö sai tässä laskeutumisonnettomuudessa heti surmansa, Lent kaksi päivää myöhemmin tapahtumasta.


title: Helmut Lent

text: Lent ylennettiin kuoleman jälkeen everstin sotilasarvoon. Hän oli saanut lisäksi eläessään Rautaristin ritariristin tammenlehvillä, miekoilla ja timanteilla. Helmut Lent oli 2. eniten taisteluvoittoja saanut Luftwaffen yöhävittäjälentäjä.


title: Helmut Lent

text: Yksiköt, joissa Helmut Lent palveli olivat: ZG 76, NJG 1, NJG 2 sekä NJG 3.


title: Sa7urnus

text: Sa7urnus on suomalaisen stoner metal -yhtyeen Blaken neljäs studioalbumi. Se julkaistiin vuonna 2008 levymerkillä Stay Heavy Records.


title: Haze Parade

text: Haze Parade on suomalaisen stoner metal -yhtyeen Blaken viides studioalbumi. Se julkaistiin vuonna 2010 levymerkillä Hype Records.


title: Haze Parade

text: Albumi ylsi Suomen virallisen listan sijalle 49.


title: Shelter (Blaken albumi)

text: Shelter on suomalaisen stoner metal -yhtyeen Blaken cover-albumi. Se julkaistiin vuonna 2011 levymerkillä Hype Records.


title: Shelter (Blaken albumi)

text: Albumi julkaistiin juhlistamaan yhtyeen 10-vuotista taivalta.


title: International Commerce Center 1

text: International Commerce Center 1 on rakenteilla oleva pilvenpiirtäjä Chongqingissa Kiinassa. Valmistuttuaan kansainvälisen liikekeskuksen korkein torni kohoaa Jialing-joen rannalla 468 metriin purjeen lailla. Kone toimittaa 105-kerroksiseen torniin 94 hissiä ja 36 liukuporrasta. Yksi hisseistä on maailman pisimmän yhtenäisen matkan kulkeva, 452 metriin nouseva "Kone MiniSpace". Rakennuskokonaisuuteen nousee yksi "superkorkea" torni, kaksi matalampaa tornia ja niitä yhdistävä rakennus.